text:
TORNEO ABCS LO TUMA LUGÁ AKI NA KÒRSOU DIANAN 1, 2 I 3 DI ÒKTOBER 2021!
TORNEO ABCS LO TUMA LUGÁ AKI NA KÒRSOU DIANAN 1, 2 I 3 DI ÒKTOBER 2021!
Despues di basta aña, FFK lo organisá torneo ABCS 2021. Meta di e torneo aki ta pa e timnan di Aruba, Boneiru, Kòrsou i Sürnam kompetí ku otro pa midi e nivel deportivo i alabes fortifiká e amistat i fraternidat entre e pais i islanan.
Torneo ABCS e aña aki ta konta ku partisipashon di Aruba, Boneiru, Kòrsou i tambe nos selekshon maskulino kategoria U-20. Esaki despues ku Sürnam lamentablemente no por a partisipá mas na e torneo, miéntras ku intentonan ku a hasi pa St. Maarten remplasá nan, no por a keda kristalisá. Pa por tin e torneo mas balansá FFK a yega na e desishon pa inkluí su selekshon kategoria U-20 ku ta preparando pa un kompromiso internashonal na luna di novèmber 2021.
For di djaweps, 30 di sèptèmber, e ekiponan ku ta partisipá na e torneo aki lo kuminsá yega Kòrsou pa sigui ku e preparashonnan pa nan kompromisonan.
Nos selekshonnan ya tin algun dia ta preparando i ta praktiká pa saka kara di Kòrsou.
Un grupo di 18 hungadó lokal, áktivo den Liga MCB Promé Divishon i tambe Kampionato Hubenil kategoria U-20, ta forma parti di nos 2 selekshonnan.
Skema di Torneo ABCS;
Riba e promé dia di e torneo. Tur pais lo hunga kontra otro pa siguiente dia, e ekiponan pèrdèdó hunga pa e terser i di 4 lugá. Dia 3 di òktober, riba e delaster fecha di e torneo lo tin e partido final entre e ekiponan ganadó di e promé wega p’asina saka e kampion di Torneo ABCS 2021.
Pues e wikènt di promé, 2 i 3 di òktober próksimo lo tin algun tremendo partido ku bishita di Aruba i Boneiru aki na Kòrsou durante Torneo ABCS 2021!
FFK ta pendiente pa e desaroyonan rondó di Covid-19 i e desishonnan di Gobièrnu di Kòrsou pa ku atmishon di públiko na e partidonan aki.
Keda pendiente pa mas informashon…
22 sèptèmber 2021


c: text/html

text:
Willemstad
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Willemstad ta kapital i siudat mas grandi di Kòrsou. E tabata tambe e kapital di Antias Hulandes te ku e disolushon di esaki na oktober 2010. Willemstad ta konta ku un poblashon di mas o menos 125.000 habitante. E bahía di Santa Ana ta dividi Willemstad entre Punda i Otrobanda. For di 1886 e Koningin Emmabrug (e brùg di ponton) ta konektá e dos barionan. Awendia mayoria tráfiko ta pasa riba e Koningin Julianabrug.
Willemstad su arkitektura ta un meskla di varios estilo kolonial hulandes i spañó i esaki a logra buta e siudat riba UNESCO su lista di herensia mundial.
Historia[editá | editá fuente]
E spañónan a deskubrí Kòrsou na 1499. Nan lo a yega dia 26 di yüli, dia di Santa Ana, lokual lo splika e orígen di bahía di Santa Ana su nòmber. Nan a disidí di establesé nan mes na aña 1527.
Na 1634, despues di mas ku shen aña bibá riba e isla, e spañónan a pèrdè Kòrsou na e hulandesnan. Nan a yama e parti ost di bahía di Santa Ana De punt, na Papiamentu Punta, lokual a bira Punda. E aña despues, 1635, nan a traha Fort Amsterdam pa defendé e entrada di e haf natural. E ta e fòrti mas bieu ku West-Indische Compagnie tabata tin. E stat a desaroyá rònt di e fòrti. Na aña 1707 nan a disidí di establesé un bario nobo na e parti west di e bahía di Santa Ana: Otrobanda. Esaki tabata mirá komo e sentro kultural di e stat.
Riba 30 mei 1969, años di tenshon entre gruponan sosial i derechinan limitá di trahadónan a resultá den un wèlga. Despues ku wèlguista nan a tende ku Wilson Godett, lider di sindikato Algemene Haven Unie, a haña bala, nan a sende Heerenstraat na kandela. Hulanda a manda 300 marinier pa restorá orden na Kòrsou.
Ekonomia[editá | editá fuente]
E haf natural tabata e faktor prinsipal den e desaroyo di Willemstad. Ya den siglo 17, Asiento tabata e sentro di negoshi di katibu. Hende tabata trese katibu di Afrika na Kòrsou pa despues nan bai varios destinashon den Sentro- i Sur Amérika.
Despues di abolishon di sklabitut, e ekonomia di Kòrsou a sufri basta. Hopi hende a emigrá pa otro islanan den Karibe buskando trabou. Hopi di nan a haña trabou riba plantashinan di suku na Cuba. Ta te 1914, aña ku Shell a establesé un refineria nobo den Schottegat, e ekonomia a mehorá. E refineria, mihó konosí komo Isla, a ofrese hopi trabou, pa antianonan ku a emigrá i pa strañeronan di, entre otro, Karibe i Sur Amérika. Den e Segundo Guera Mundial e refineria tabata produsí kerosine pa bombarderonan merikano.
For di añanan 1960 Willemstad su ekonomia a kuminsa depende mas riba turismo.
Deporte[editá | editá fuente]
Beisbòl tin un presensia fuerte na Willemstad. Hungado di Major League Baseball Andruw Jones (All-star), Jair Jurrjens (Atlanta Braves pitcher), anto Wladimir Balentien (Cincinnati Reds outfielder) tur ta bini for di Willemstad. Pabao Little League a aparese den sinku Little League World Series, ganando na 2004. Na 2008, un ontro team di Pabao Little League a gana e Junior League World Series, despues ku nan a gana e region Latino Merikano, anto despues ganando e region Asia-Pasifiko anto Mexico su kampionan regional pa bira e kampion internashonal, anto despues nan a gana e U.S. champion (West Region), Hilo Merikano/LL Nashonal (Hilo, Hawaii), ku 5-2.
Lesa tambe[editá | editá fuente]
Linknan eksterno[editá | editá fuente]

robotstxt: allowed

filter: keep


text:
KOMUNIKADO DI KUERPO POLISIAL KÒRSOU Tópiko: Aksidente di tráfiko ku herido.
KOMUNIKADO DI KUERPO POLISIAL KÒRSOU
no.: 389/2016.
Fecha: 13 novèmber 2016.
Tópiko: Aksidente di tráfiko ku herido.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
________________________________________
Djasabra 12 di novèmber 2016, alrededor di 19.35’or Sentral di Polis a dirigí un unidat polisial na Weg naar Hato na altura di un snek pa un aksidente di tráfiko kaminda e shofùr di e outo despues di a alkansá un dama a sigui kore bai. Na yegada di e patruya nan a topa ku un dama sinta kantu di kaminda ku tabata keha di hopi doló na su pia drechi. Ambulans ku a presentá na e sitio, despues di a trata e víktima na e sitio a transport’é pa SEHOS. For di un investigashon preliminar ku polis a realisá na e sitio a resultá ku víktima, a sali for di un establesimentu i na momentu ku e tabata krusa kaya e la keda alkansá pa un outo. Despues di su akto e shofùr di e outo a kore bai for di e sitio. Departamento di Tráfiko ta kontinuá ku e investigashon.
Polis ta supliká tur persona ku por tin informashon di e aksidente aki, pa pasa e informashon pa Departamento di tráfiko (VT&T) na numbernan 866-6134 / 866-6137 òf por tuma kontakto ku Sentral di Polis na e number 917 durante 24 ora òf e number anónimo 108.


text:
Diaranzon atardi den careda di 5’or un accidente entre tres auto a sosode y tabatin hende herida.
Ambulance y Departamento di Trafico a presenta.
N’e sitio Polis a topa cu tres auto, dos tabata cerca di otro, esta un Kia y un Nissan SUV, mas padilanti tabatin un Chevrolet Spark.
Den e Spark dos persona a resulta herida, un dama y un mucha. Trafico a wordo desvia di parti pariba unda cu e Rapid Responder di ambulance a yega. Despues di algun rato a presenta dos ambulance cu a trata e heridonan. E auto mas patras a ricibi hopi daño material.


text:
WILLEMSTAD – E koalishon bieu a logra tòg haña partido di oposishon PAR na bordo. Ku un mayoria di diesdos asiento gabinete Whiteman II lo tuma mando te na elekshonnan na sèptèmber di otro aña.
“Mester establesé algun asuntu, e partidonan mester indiká ken lo bira nan ministernan kandidato, pero mi ta kere ku esaki lo no tin nodi di tuma hopi tempu”, promé minister demisionario Ben Whiteman (PS), ku awe meinta gobernador a nombra komo formadó, ta bisa.
Deliberashonnan anterior ku PAR no tabatin resultado, i despues Whiteman mester a entregá retiru di su gobièrnu. Despues komo informadó e por a habri e negoshashonnan atrobe. “El a logra haña nos rònt di mesa atrobe, pasobra nos a yega hopi leu. Awor nos a yega na e puntonan klave”, lider di frakshon di PAR, Zita Jesus-Leito ta bisa.
Stabilidat
E motibu di mas importante di PAR pa djòin e koalishon bieu tòg, ta e echo ku Kòrsou mester di sosiegu, Jesus-Leito ta bisa. “Pueblo meresé sosiegu i stabilidat. Tin muchu asuntu di suma importansha pa atendé, pa bai tene elekshon den temporada di karnaval. Ademas nos a komprondé di e sektor komersial ku tin desaroyo ku por kontribuí na un mehorashon di ekonomia.”
Niun hende no ke duna detaye ainda, e partidonan PAIS, PAR, PS, PNP i e miembro di Staten independiente Glenn Sulvaran a palabrá pa no duna informashon na medionan di komunikashon te ora kaba di palabrá tur kos. T’asina si ku Jesus Leito ta konfirmá ku PAR por tuma e kartera di Desaroyo Ekonómiko. Ainda e no ke bisa ken lo susedé minister saliente Stanley Palm (PAIS), pasobra promé mester warda e screening.
Marvelyne Wiels
Anteriormente PAR a indiká ku nan ke remplasá minister plenipotensiario Marvelyne Wiels tambe. E lider di e frakshon por konfirmá ku tin un akuerdo tokante e puesto aki, pero ainda e no ke duna detaye tokante di esaki.
Djabièrnè Whiteman ta entregá un rapòrt provishonal di e formashon na gobernador Lucille George-Wout.
Outor Anneke Polak


text: Diadomingo marduga a drenta informe di un accidente hit & run riba e parkeerplaats di Linear Park, mesora a dirigi patruya na e sitio. Na yegada di e patruya a bin topa cu un dama bao influencia cu a declara cu un auto lo a dal su vehiculo y bandona e sitio. Segun investigacion haci na e sitio a indica cu no ta un auto a dal e dama su vehiculo sino e dama chauffeur mes a dal su auto un caminda causando e danjo. Forensys a yega na e sitio y a compila nan rapport di e danjo na e vehiculo di e dama. A pidi vehiculo di transporte na e sitio pa por a duna e dama cu lenga pisa un lift pa cas na Tanki Leendert y a dune un prohibicion pa core e auto debi na su condicion bao influencia.


text:
Oranjestad, 22 di Januari, 2021 – Covid-19
Crisis team di Gobierno ta desea di informa cu awe a keda registra 4 persona cu a fayece na hospital di Covid-19 corona virus durante di un siman. Dos di e personanan a fayece ayera 21 di Januari y e otro dos personan a fayece dia 17 di Januari. E procedura pa registra e fayecidonan segun e protocol a haci cu awe por a anuncia e fayecidonan cu dos caso cu ta retrasa. E edad promedio di e fayecidonan ta di 77 aña. Crisis Team y Gobierno di Aruba ta extende palabranan di profundo condolencia na e famianan. Un advertencia di parti di Crisis Team ta bay na un y tur den nos comunidad, cu e mihor manera pa salba bida di bo famia, amistad y di bo mes ta mediante, distanciamento social, evita lugarnan cu hopi hende, uza tapaboca tur momento, aplica higiena di man regularmente, boost bo defensa comiendo hopi berdura y fruta y tuma bo vitamina C, D y Zink segun bo necesidad y bebe bo remedinan segun indicacion den caso di malesanan cronico. Dentro di poco Aruba lo ricibi vacuna contra covid y nos comunidad henter lo por ricibi e proteccion cu nos mester.


text:
ORANJESTAD, Aruba –29 augustus 2020. Riba diabierna dia 21 di augustus 2020 Guarda Costa a intercepta un boto cu hende y animal ilegal abordo.
Veterinaire dienst mesora a wordo informa manera ley ta stipula. Abordo di e boto a ser encontra bou di condicionnan hopi critico, un gay di pelea y 20 parha famia di papagaai. Algun animal a ser encontra morto caba, otronan a fayece despues di jegada y e resto no a keda otro opcion pa pone nan drumi via euthanasia pa asina nan ser alivia di nan situacion critico y penoso.
Veterinaire Dienst un biaha mas kier enfatisa cu importacion di bestia ilegal ta trece risico pa introduccion di zoonosis y/of otro malesa infeccioso na nos isla cu por causa peliger na nos fauna y nos hendenan.
Un mensahe ta bay pa comunidad, sea alerta y no bay tras di negoshi/importacion den bestia exotico pasobra e persona cu wordo atrapa lo wordo persigui penalmente.
Veterinaire Dienst ta pidi tur hende pa tene mas respet y comprencion pa bestianan exotico y no laga nan wordo saca ilegalmente for di nan habitat natural cu e consequencia cu nan lo extingui.


text:
Allyson Ponson ta hera Final A den 50m estilo liber pa 0.07 seconde y lo lidera e final B un bes mas awenochi.
Diabierna mainta tempran, Allyson Ponson a mira accion den e Centro Acuatico na e compleho deportivo La Videna na Lima, Peru. Ally a landa e 50m free cual ta e disciplina di landamento mas lihe den heat number 4 unda e la start den baan 6. Mester bisa cu e 50m free ta un landa explosivo cu tiki rosea y un solo remate te e recta final, pues hopi lihe mes.
Den e caredanan di 50m tur cos ta posibel, aunke e faboritonan aki sigur ta Merca, Canada y Brasil. Ally sigur ta conoci pa su bon 50m y aki un bes mas e landado elite di Aruba a duna un bon prestacion finalisando e serie na di 3 lugar cu un tempo registra di 25.90. Den e resultado overall Allyson ta keda na di 9 lugar mescos cu ayera net pafor di un lugar den e prome ochonan cu lo bay disputa pa e medaya.
Ayera den e 100m tambe Allyson a keda net cortico pa un final A cu 0.09 seconde. No obstante e resultado Allyson por ta contento cu su prestacion.
Exito awenochi na Allyson den e final B na e Weganan Panamericani LIMA 2019


text:
KRALENDIJK – Na momentu ku e urnanan na Hulanda a sera na distrito elektoral 20 ainda por vota sinku ora mas. Na distrito Boneiru, ku Saba i Sint Eustatius tambe ta pertenesé na dje, no ta popular pa vota pa Tweede Kamer. Na 2012 apénas un kuart a bin vota.
Ounke ku na Boneiru no tin kareda largu di votadó, manera na sierto lugá na Hulanda, e asistensha ta ‘mas ku a ferwagt’, e presidentenan di e tres sentronan elektoral ta bisa na mitar di e dia. Un di kuater persona no ke bisa nada i ta referí na sentronan elektoral prinsipal, pero esei no alkansabel. Pero asta ku un asistensha mas haltu ku na 2010 ta parse improbabel ku lo alkansá e drèmpel di 50 porshento.
Bòikòt
E movementu Nos ke Boneiru bèk (NKBB) di James Finies ta bisa ku sentenar di hende a hasi loke el a pidi, esta destruí nan pas di vota, of entreg’é serka dje. Finies ta haña ku Hulanda ta goberná Boneiru kolonialmente i ku nan no ta respetá pueblo
Na e sentro elektoral ku mas tantu hende, Jong Bonaire den sentro di Kralendijk, nos ta topa Ramonsito Booi. E ta un di e arkitektonan di e státùs aktual di Boneiru komo entidat públiko òf munisipio ekstraordinario di Hulanda. “Mi ta vota CDA òf D66”e ta bisa na entrada. “Hende ku no bai vota no sa kiko ke men demokrasia.” Djis pasobra tin kos ku no ta bai bon no ta un motibu pa no vota. “Bo mester tira bo voto pa despues bo por habri bo boka”
Interes bonerianu
CDA parse favorito na Boneiru. D66 tambe tin su hendenan. “Ami a vota Ineke van Gent di GroenLinks”, un votadó na sentro elektoral Nort Saliña ta bisa. E èks parlamentario ta abou na lista di e partido di Jesse Klaver.”Semper el a sali pa interesnan di Boneiru.”
Un votadó hóben ke laga sa ku e ker a vota pa Piratenpartij. “Pero nan no ta representá aki.” Aparentemente e no sa ku e partido aki a risibí muchu poko sosten na Boneiru. “Awor mi a vota pa mi di dos eskoho.” E no ke bisa ta ken.
Un votadó grandi di edat na Jong Bonaire ta bisa ku e lo vota blanku. E ta di akuerdo ku NKBB ku Hulanda no ta anda bon ku e munisipionan ekstraordinario karibense. “Pero bo mester usa bo derechi di vota.


text:
Un hende muhe cu ta parce ‘cu no ta involucra y no ta asocia’ cu e atake, a hiba e cachonan ayera alrededor di 6or di atardi na LAPD’s Olympic Community Police Station. E dos French bulldogs di Lady Gaga a ser haya despues cu nan a ser horta y a tira e ‘dog walker’, Ryan Fischer, diaranson anochi riba Sierra Bonita Avenue. Un representante di Lady Gaga y un detective a bay na e stacion di polis y a confirma e identidad di e cachonan, Koji y Gustav.
No e keda aclarea di biaha ta con e muhe a haya e cachonan, pero a informa AP cu ta parce cu e no tin nada di haber cu e atake di diaranson anochi. E momento ey, Gaga tabata na Italia filmando un pelicula y el a laga su cachonan pa Ryan Fischer cuida nan. Un video turbulento di e incidente obteni pa TMZ ta mustra Fischer, di 30 aña, ta wordo confronta pa e dos hombernan cu ta sali for di un auto. Ryan ta ricibiendo un atencion extraordinario den hospital y su dokternan ta spera cu e ta bay recupera por completo, segun un comunicado di e famia.


text:
Dr. Ike Posner ta boga pa elimina retraso di cirugianan no urgente na IMSan
ORANJESTAD – E specialista y ex Minister di Salud tabata un di e oradornan invita durante e Encuentro Brainstorm COVID-19. El a elabora riba e necesidad cu tin pa sigura e continuacion di otro tratamentonan medico. Aki a duna como ehempel pashentnan cu tin un pacemaker y cu e bateria ta cabando. Den un escenario normal, esaki ta un procedura simpel cu ta programa den un periodo di 1 pa dos siman, pero actualmente ta mas dificil pa programa memey di tur otro cirugia cu tin urgencia.
Esaki ta retonan adicional cu e pandemia di COVID-19 ta trece pa e sector medico, fuera di e tratamento di e pashentnan positivo mes. Un recomendacion cu dr. Posner a trece dilanti ta pa destina e facilidadnan di IMSan pa baha e retraso cu tin den cirugianan regular of no urgente pa di e manera aki percura cu tur persona na Aruba, positivo of no, ta haya e cuido medico necesario.
Partido AVP a gradici su ex candidato y Minister di Salud pa e tempo dedica na participa den sesion informativo cu a tuma luga diahuebs anochi na Renaissance Convention Center y cu a contribui enormemente na intercambio for di diferente sector di nos comunidad y cu a duna un imagen mas integral di e situacion di COVID-19 na Aruba.


text:
A skirbi hopi kaba tokante refineria di Kòrsou su polushon di airu. Por ehèmpel, ya na 1982 Sanhueznan a skirbi nan artíkulo “Air Pillution in Tropical Areas” (Studies in Environmental Sciences, Vol. 23, pp. 3-10, 1982). Den e artíkulo akí nan a mustra riba e ekspulshon masal di materia venenoso kousá pa Isla, ku den e tempu ei tabata SHELL. Polushon di airu tambe a haña hopi atenshon den media, prinsipalmente den e último dies añanan. Aki mas o ménos seis siman hues lo dikta sentensia di e apelashon di dia 2 di aprel 2012. Banda di polushon di airu den e seshon di 2 di aprel nan tambe a papia tokante ‘oil spills’, lèkmentu di zeta den awa riba tera. Pero media no a paga masha tinu na esaki. Dikon nò? Molèster di holó stinki, alergia di kueru, problema ku pulmon, doló di kabes kousá pa ekspulshon atmosfériko di Isla ta mas konkreto, aparentemente. Molèster di ‘oil spills’ i su konsekuensia pa salubridat di pueblo, ekonomia i balor di medio ambiente ta ménos fásil pa aklará pa laiko. Fortunadamente den literatura sientífiko sí tin hopi artíkulo tokante esaki, resientemente tambe. Loke ta sigui awor ta un resúmen di artíkulonan ménos resien.
No balotá e problema di ‘oil spills’, pasobra hopi hende ta landa, piska òf tira kabes den Kòrsou su laman. Ke men ku tin relashon entre ‘oil spills’ ekonomia i medio ambiente. Debrot i Sybesma ta skirbi tokante ‘oil spills’ na 2000. (“The Dutch Antilles”,Seas at the millennium –an environmental evaluation, Vol. 1, pp. 595-614, 2000)):
,,Nevertheless, indications are that the current magnitude of coastal development and industrial pollution in Aruba, Curacao and St. Maarten have already such proportions that large tracts of reef and related coastal habitats are being rapidly degraded. Major problem areas identified for the various islands are: pollution caused by oil refineries….”
Aki Debrot ku Sybesma ta bati alarma: ta hasi daño na ref di koral. Bon mirá esaki a bira kla kaba den e artíkulo di Elgershuizen ku De Kruij (den Marine Pollution Bulletin, Vol. 7 (2), pp. 22-25, 1976). Den e mesun revista Debrot ku Nagelkerken a reportá di e impakto riba término largu di ‘oil spills’ riba ‘mollusc communities’ (Debrot ku Nagelkerken, Marine Pollution Bulletin, Vol. 30 (9), pp. 592-598, 1995. Konklushon: oil spills ta stroba desaroyo di ‘mollusc communities’, mester ekspresá impakto di esaki den añanan. Debrotnan a skirbi ya un otro artíkulo den Marine Pollution Bulletin (Vol. 30 (11), pp. 689-693, 1995). Den e artíkulo akí ta studia polushon di breu na vários playa, kaminda ta determiná e grado di breu na diferente sitio den laman rònt Kòrsou. Tambe ta kompará e grado di breu ku esun di otro pais. Debrotnan ta konkluí ku e grado di breu den awanan di Kòrsou ta dies biaha mas tantu ku por ehèmpel esun di Hamaika. Spesífikamente nan ta bisa di Kòrsou (p. 692):
,,Beach tar contamination on Curaçao appears to be very high in terms of the accumulated amount of persisitent tar.”
E balornan mas haltu di breu Debrotnan ta haña den besindario di aktividat industrial anto di tal manera ku, banda di influensia meteorológiko, tambe ta konstatá un relashon kousal ku ‘oil spills’. Debrotnan ta sugerí ku refineria Isla ta un di e kousanan. E relato resien di TNO (2007) anto no ta un sorpresa. TNO a mustra riba presensia di vários materia venenoso prosedente di produktonan di zeta di Isla. Den dos palabra, tin diferente motibu pa asumí ku dékadanan Isla ta shusha awanan di Kòrsou, matando ref di koral i piská. Esaki ta afektá peska i turismo di buseo, tòg? Asina medio ambiente ku ekonomia ta bai den un direkshon robes. Ainda tin ‘oil spills’? Sí, lesa aki numa. Promé minister Schotte mes a bisa den Amigoe (26 di yüli 2011) ku Isla ta responsabel pa e ‘oil spill’. Ta di spera ku hues tambe ta konsiente di esaki i ku su veredikto lo ta adekuá.
Comments Off on Kiko hues sa di ‘oil spills’? |


text:
ORANJESTAD, Aruba - 2 di September 2019: Garage Cordia a organisa un anochi di benta siman pasa pa lansa e modelo nobo di Toyota Corolla. Tambe e anochi aki a tene un celebracion pa Dia di Prensa cu diferente regalo scondi den e autonan.
Alvin Thijsen, gerente di Benta na Garage Cordia a bisa cu ta cu masha orguyo nan a lansa e di 12 generacion di Toyota Corolla, como un di e prome mercadonan den Caribe. E modelo di Toyota Corolla a sali pa prome biaha na November 1966 y ta un auto masha popular y bon bendi mundialmente. Esaki ta prome biaha cu Toyota Corolla ta bin den e bachi di Hybrid.
E Toyota Corolla nobo ta hopi deportivo, e front dilanti ta hopi robusto. E parti patras ta laga e auto mustra hopi bunita, e acabado ta completamente diferente. E parti interior ta full di cuero, tambe e ta bin cu un screen grandi di 7 inch, cu USB, Bluetooth, audio control riba e stuurwiel. Awendia locual ta hopi importante ta e wireless charger, pasobra tur biaha ta lubida kabel di telefon na cas, y awo ta djis conecta esaki den e auto pa charge celular. E wireless charger ta charge tur celular cu ta wireless capability, manera Galaxy of SamSung 7 y iPhone 8 bay ariba cu ta wireless charger.
Tabatin hopi interes pa cera conoci cu e auto, di cual algun luna atras Garage Cordia a tene un presale y a ricibi bon reaccion. E interes tabata grandi pasobra Garage Cordia tabatin 18 luna sin e Corolla. Ta consciente cu ora e modelo cambia, cu tur hende lo kier e nobo. A wanta un tiki y awo tur cu a warda un tiki ta ricibiendo nan Corolla.
Como cu dia 1 di September ta celebra Dia di Prensa na Aruba, Garage Cordia a probecha pa combina e celebracion hunto cu e car night, cual a tuma luga e ultimo diahuebs di luna, asina Joylene de Nobrega, marketing coordinator di Garage Cordia a indica. A dicidi di invita prensa pa goza di un anochi cu yen di ambiente.
Garage Cordia ta invita tur hende pa pasa mira e Toyota Corolla Hybrid den un bachi full nobo, full cambia den e showroom. E auto ta mas luhoso, e prijs ta competitivo y e ta un Hybrid, pues masha economico riba uzo di gasolin. E cumprado tin 8 aña di garantia y hopi hende kier aplica, specialmente den e campaña di MegaHunter, unda cu por cuminsa paga na Maart 2020. Por pasa entre 8:00am cu 5:30pm, diasabra di 9:00am pa 1:00pm y riba diadomingo a base di afspraak.


text:
Oranjestad– E organisacion Meldpunt Ongebruikelijke Transacties (MOT) ta un di e instancianan principal den e cadena pa preveni y combati labamento di placa y financiamento di terorismo. Minister Maduro ta enfatisa cu MOTta funciona y opera na manera autonomo y independiente y ta keda pafo di influencianan politico.
Cambio di nomber di MOT
E mandatario ta informa cu MOT e aña aki ta cumpli 25 aña di existencia yta yama awor Financial Intelligence Unit of Aruba (FIU-Aruba). Pronto Parlamento di Aruba lo trata e ley pa e nomber nobo bira oficial.E nomber nobo ta na ingles pa asina e organisacion por wordo reconoci riba e plataforma internacional, como e entidad cu ta responsabel pa colecta y analisa transaccionan inusual na Aruba, cu lo por tin di haber cu labamento di placa of financiamento di terorismo.
Logo nobo
Hunto cu e nomber nobo a diseña tambe un logo moderno cu ta consisti di dos flecha cruzando den otro, reflehando e direccion y fluho di transaccionan financiero. E flechanan ta den tres color, cada un ta tipifica e indole di e transaccion. E color blauw ta nifica e confianza, dignidad, inteligencia, autoridad y ta simbolisa un transaccion confiabel. E color shinishi ta indica un transaccion dudoso. E color cora ta pidi atencion, manera un ‘red flag’, na un transaccion inusual.
Por tuma nota tambe cu e nomber di e institucion, ta wordo skirbi cu letternan den un estilo fini, indicando cu e institucion ta opera ‘low profile’, pa por cumpli cu su tarea y responsabilidad manera ta ancra den ley.
E website renoba di FIU-Aruba ta na e idioma ingles pa facilita tur esnan cu ta interesa den nos Pais y e entidadnan financiero y no-financiero cu tin un tarea specifico pa duna contenido na e Ordenanza pa Prevencion y Combatimento di Labamento di Placa y Financiamento di Terorismo (LWTF), cu informacion relevante y importante. E website ta inclui tambe e ultimo desaroyonan y sancionan internacionaltocante labamento di placa y financiamento di terorismo.
Gradicimento
Minister Maduro ta gradici e profesionalnan cu a traha diligentemente riba e proyecto di e nomber y logo nobo y tambe riba e website renoba di FIU-Aruba.


text:
DEPORTES – Un di e torneonan hopi gusta pa amantenan di deporte di tennis ta US Open, dialuna merdia weganan di clasificacion a inicia tanto den damas como caballeros.
Aki ta sigui resultado di e weganan cu a tuma lugar riba prome dia di clasificacion, Dusan Lajovic ta gana Benoit Paire 3 set contra 1, Evgeny Donskoy ta cay venci contra Felix Auger Aliassime den cuater set, 3-1.
Facundo Bagnis ta gana Taro Daniel den tres set 3-0, Bernabe Zapata Miralles ta gana Feliciano Lopez den cinco set, 3-2.
Henri Laaksonen ta gana John Millan den tres set 3-0, Jiri Vesely ta cay venci contra Kevin Anderson den cinco set, 3-2.
Peter Gojowczyk ta gana Ugo Humbert den cinco set 3-2, Ricardas Berankis ta cay venci contra Diego Schwartzman den tres set, 3-0.
Daniel Evans ta gana Thiago Monteiro den cuater set 3-1, Andrey Rublev ta gana Ivo Karlovic den tres set 3-0.
Christian Garin ta gana Norbert Gombos den cuater set 3-1, Pablo Martinez ta gana James Duckworth den cinco set 3-2.
Den damas Ann Li ta perde contra Kristina Kucova den dos set 2-0, Simona Halep ta gana Camila Giorgi den dos set 2-0.
Garbine Muguruza ta gana Donna Vekic den dos set 2-0, Mayar Sherif ta cay venci contra Anhelina Kalinina den tres set 2-1.
Jasmine Paolini ta gana Yaroslava Shvedova den dos set 2-0 y Naomi Osaka ta gana Marie Bouzkova tambe den dos set 2-0.
Weganan di clasificacion ta continua den e dianan aki, ainda falta esnan den ranking mas halto pa mira accion, keda pendiente den Solo di Pueblo pa mas informacion di Tennis ATP US Open 2021.


text:
Brazil Taekwondo Stichting a train na Baby Beach.
Den fin di siman Brazil Taekwondo Stichting su team di "Train Hard Fight Smart" a train na Baby Beach. Brazil Taekwondo Stichting a cuminsa intensiva e training y a cuminsa train den aire liber. Baby Beach ta un di e luganan cu Brazil Taekwondo Stichting semper sa train. E team di Train Hard Fight Smart ta preparando pa 2022 y lo cuminsa cu camp training den exterior. Den e compilacion di e potretnan por mira e training na Baby Beach. Rumannan Klaber ta preparando pa e Nederlandsche Kampioenschappen y ex campeon Mundial, coach Olimpico y Hall of Fame Master Henk Meijer ta bin Aruba pa dos siman pa train e team di Train Hard Fight Smart y despues e ta bay cu e rumannan Klaber Hulanda pa nan sigui training pa asina ta miho prepara pa e Nederlandsche Kampioenschappen.


text:
ORANJESTAD — Durante ultimo lunanan e compania petrolero Valero a notifica gobierno di Aruba dos biaha cu nan ta hayando mas y mas dificultad pa haya partner of cumprado pa e refineria na San Nicolas.
Prome minister Mike Eman ta declara cu Valero lo kier sinta na mesa cu gobierno pa discuti un posibel desmantelacion y tambe nan obligacionnan pa cu Aruba unabes cu dicidi pa haci esaki. Sinembargo, na dado momento un partido interesa a presenta su mes y Valero a para discusionnan cu gobierno pa wak con leu por yega cu e posibel cumprado aki.
Ariën Rasmijn den combersacion cu prome minister Eman
“Nos tabata iniciando e procesonan ey ora cu nan a haya un interesado grandi. Nan a puntra e ora pa warda un un rato y awo nos ta riba espera di esey, pa e ora ey continua atrobe cu nan dependiendo riba kico e negociacionnan cu interesado aki lo por bira. Si esey no ta e caso nos ta bay bek mesa cu nan. Pero esey ta bay ta un proceso hopi grandi. Nos lo mester bay nombra comisionnan huridico, di medio ambiente, comercial y tur sorto di otro comisionnan pasobra un aspecto asina tin hopi trabou tecnico. Tin cu studia kico ta e responsabilidad huridico di Valero den caso aki. Kiermen esaki lo bay ta un proceso basta largo for di momento cu nos inicie “, asina prome minister Mike Eman ta splica.
Proposicion
E prome mandatario ta reacciona riba un supuesto carta cu e grupo opositor ‘Grupo di 7’ a circula, den cual un oficial halto di Valero lo a duna di conoce na un interesado cu nan no ta buscando activamente pa un cumprado pa e refineria na San Nicolas ya cu nan lo a cera un acuerdo caba cu gobierno pa desmantela e facilidadnan.
Prome minister ta nenga cu un acuerdo asina a wordo haci. “No, nan a bisa nos cu nan lo ta cla pa bay den direccion ey. Nan a pone esaki por escrito tambe. Nan a bisa cu nan lo kier habri combersacionnan pa esaki y haci proposicionnan tambe na gobierno riba kico nan ta sinti cu segun ley ta nan responsabilidad. Nan lo trece esaki den forma di proposicion y nos no a haya proposicion ainda.” Refineria ta cera for di 2012, ultimamente Valero a negocia hopi luna cu compania petrolero di Venezuela PDVSA pa mira si nan lo por tuma over e facilidadnan.
Pakete
Si acaso yega asina leu cu gobierno y Valero sinta na mesa pa discuti un desmantelacion, lo bay negocia un pakete completo, asina prome minister Eman ta splica. Aruba na su banda lo bay tin mester di expertonan grandi pa duna consehoriba kico tin y kico lo por ta e oportunidadnan pa proyectonan, te hasta den conhunto kizas. Eman: ” Nos ta pensando di envolve TNO y otro empresanan cu sa di e tipo di transicionnan y limpiezanan aki. Pero nos no a yega eynan ainda.”
Autor: Ariën Rasmijn


text:
CochabambaNews
Yannick na di 3 lugar
Bowling ta sigi na Cochabamba
Bolichero Yannick Roos ta comanda un di 3 lugar despues di 6 wega den e XI Juegos Suramericanos Cochabamba 2018 na La Paz, Bolivia.
Mester bisa cu Yannick tin cu trata na mantene su mes den e prome 8 lugarnan mirando cu e final entre e miho ochonan lo wordo hunga diaranzon awor den e competencia individual pa medaya. E bolichero Elias Halabi ta na un di 14 lugar y ainda tin e oportunidad di bini bek pa un lugar entre e miho ochonan.
Exito Yannick y Elias.


text:
Restunan di kurpa humano konfiská.
KOMUNIKADO DI PRENSA 116/ 2020
19 mart 2020
Restunan di kurpa humano konfiská.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Den kuadro di un investigashon ku polis ta kondusiendo relashoná ku un hòmber di
nashonalidat Venezolano ku for di 8 di febrüari di e aña aki ta pèrdí, personal di
reshèrshi táktiko i forénsiko, a bin haña restunan di un kurpa humano.
Djaweps 19 di mart 2020, den oranan despues di mèrdia e timnan ariba menshoná a
bai den área di Choloma, unda nan a bin haña restunan, ku probablemente lo ta di e
hòmber aki.
A bin topa e restunan den un buraku, na unda esaki tabata dera.
A konfiská e restunan aki, pa hasi mas investigashon pa establesé ku eksaktitut, si en
bèrdat ta trata di e hòmber Venezolano aki.
Investigashon den e kaso aki ta kontinuá.


text:
Oranjestad-Den medionan di comunicacion e minister di Salubridad atrobe ta demostra su “rabia” contra esnan cu ta preocupa pa cu nan obligacion como dirigente responsabel manera sr. Rokebrand di SABA, y tambe su falta di interes pa cu nos Grandinan cu ta interna den SABA.
E minister ta remarca cu ta parce cu tin hende cu ta hasi mas politica cu su mes persona, manera sr. Rokebrand y e hunta di supervicion di SABA. Enbes di yega serca dje, nan a prefera di acerca media.
Si mi memoria no ta fayami, minister Schwengle a bishita SABA prome cu eleccion, y ela indica cu ela wordo informa detayadamente kiko e “dolornan” ta cu SABA ta pasa aden, y ela hasi e promesa di yuda e instituto aki asina e bira minister.
E storia no ta caba aki pasobra ela bishita SABA despues tambe como minister. Ta kiko el a bay hasi anto durante su bishita na e instituto aki? Nos sa cu e ta “mediageil”, pasobra constantemente e ta den prensa ta hasi declaracion cu pa colmo no ta al caso tampoco. E modus operandi di e minister aki ta birando mas cla: sconde su falta di experiencia, no cumpli cu promesa hasi durante elecion, pero mas pio ainda ta, cu e ta sigui tira culpa riba pueblo manera awor aki contra SABA cu no a acerke mas prome, y awor te hasta e ta saca su gal contra nos Grandinan.
Pa cuminza, e director di SABA no ta mete den politica, pero den mi concepto simplemente a demostra su obligacion pa ta transparente y responsabel pa cu e maneho cu e ta hiba. Pero tambe e ta un muestra di “machteloosheid”, pasobra abo como minister no a scucha nan pena, y si algo bay “fout” lo bo ta e prome pa culpa e directiva di e instituto.
Den e mes articulo bo ta hasi mencion cu solidaridad ta caba un caminda y cu cada ciudadano mester bira responsabel pa atende e gastonan cu su viehes lo trece cune.
E minister kiermeen cu e personanan cu no tin edad ainda pa pensioen, mester cuminsa spaar??
Aki mi tin un paar di remarke pa e minister:
1. e minister por bisa nos cuanto e gastonan, por ehempel pa por wordo admiti na SABA, lo ta aki 5 of 10 anja, y cuanto lo ta e suma minimo cu mester spaar ?
2. e minister por splica nos con lo nos mester spaar awor aki e suma ey, pasobra un cantidad grandi di nos pueblo ta gana minimumloon of no ta keda cu placa mes pa por spaar drechi?
3. e minister por splica nos cuanto lo keda den nos cartera pa spaar despues di e tanto medidanan cu su gobierno ta tumando contra nos pueblo?
4. E minister por splica por ehempel con e trahador di hospital lo por spaar despues cu e baha cu pensioen, na unda e ta ricibi un miserabel pensioen, particularmente ora nos compara esaki cu den regio?
Pa finalisa e minister ta laga sa cu medidanan cu su gobierno tin di hasi, ta pa recupera e stabilidad financier, pero cu nos Grandinan no mester bira victima y cu e medida mester wordo revoca. Pero minister, bo no tabata sa esaki for di un principio caba? E minister di finansas a laga sa cu cada ministerio mester a baha gasto. Ta kende a hasi e “huiswerk” aki p’e anto? No ta abo mes a haci esaki? Ta kende bo ta culpando awor anto: e minister di finansas?
Esaki ta e manera cu e ministernan ta atende cu otro den e gabinete di Mike Eman 2?
Si e minister aki kier baha gasto, anto pakiko mester paga companianan di PR asina hopi plaka? Por hasi uso di BUVO toch!
Si ta e compania di PR ta dune conseho kiko pa bisa, mi mester bisa cu ta un super mal trabow nan ta hasiendo y pueblo tin cu paga!
Minister Schwengle, cada bes cu bo papia bo ta demonstra bo ignorancia y bo cobardia.
Te ki dia nos pueblo mester sigui acepta e falta di maneho aki, no solamente di e minister di salubridad, pero di henter e gabinete di Mike Eman.
By the way Minister Schwengle, ainda mi ta warda contesta riba mi preguntanan.
Awor un mas, bo tambe ta haya parti di e bolo di 42.000.000,= florin (42MIYON) cu nos pueblo lo mester bai paga extra? Si bo scohe voluntariamente pa keda keto un biaha mas, mi mester saca mi conclusion: ” wie zwijgt, stemt toe”!
Ta un pueblo so por salba un pueblo!
Y manera sr. Betico Croes d.f.m. semper ta bisa: “VOX POPULI, VOX DEI!!”


text:
ORANJESTAD – Diasabra awo 5 di augustus ta e dia cu Caya Grandi ta pone su miho ofertanan pa mayor y studiantenan probecha como preparacion pa Back 2 School. For di 10’or di mainta e ambiente ta cuminsa y ta spera tur hende pa bin probecha di e prijsnan fabuloso. Fuera di esey, pasa na parkeerplaats caminda tabata La Linda den Caya pa asina bo mira kico e participantenan di Good 4 The Neighbourhood di Aruba Bank a prepara como ideanan di negoshi.
Publico por mira y tambe cumpra e producto innovativo cu e hobennan a crea. Na ocasion di e gran final di e competencia, Aruba Bank ta premia tur esnan cu bishita Caya Grandi diasabra pa haci nan compras di Back 2 School. Cu cada compra di minimo 35 Florin, bo ta haya un coupon cu mester trece na e parkeerplaats di La Linda pa deposita den un tombola. E sorteo lo tuma luga pa 4’or di atardi ora cu saca un ganador di certificado di 250 Florin pa gasta na e tienda den Caya Grandi cu su preferencia.
Gelatissimo y Cosecha tambe a duna di conoce cu nan ta participando cu e actividad di diasabra y asina ta uni na e grupo ya forma pa: Penha, Mediq Aruba, Mango, Amito, Seasons & More, Burger King, Hot Look Aruba, Totto, The Athlete’s Foot, De Wit Pop up Store, Paleis Oriental, Polo, Kairos Boutique, Dufry, Aldo, Adams House for Men, Wulfsen & Wulfsen, Aruba Aloe, The Saint, Style & Colors, Loft Boutique, Sport Caribe, Runway Boutique y Maggys.


text:
Grupo Social Pedagogico
Ondersteuningscentrum
“Ondersteuningscentrum” (centro di guia y sosten pa personal, e clientenan di S.V.G.A. y nan famia) ta e departamento unda e ortopedagogo y e psicologo ta ubica. E ortopedagogo y e psicologo ta forma parti di e grupo social pedagogico. E trahador social, logopedista y e “sportleider” tambe ta forma parti di e grupo social pedagogico. E ultimonan aki tin nan oficina/gymzaal na un otro caminda riba e tereno di S.V.G.A.
Un parti di e “ondersteuningscentrum” ta keda uza como oficina y un parti como lugar pa haci investigacion psico-diagnostico, duna guia y sosten na personal, cliente y nan famia ora esaki ta necesario, tene atardi di informacion pa personal y stagiaire. Den “ondersteuningscentrum” tambe tin un biblioteca, unda personal di S.V.G.A., otro instansia y stagiaire por haci uzo di esaki.
Grupo Social Pedagogico (S.P.G.)
S.P.G. tin bou su encargo admicion y “doorstroming” di cliente na e diferente departamentonan.
S.P.G. ta vigila e progreso di e reunionnan di cliente riba e diferente departamentonan.
S.P.G. ta duna conseho riba maneho di guia y cuido di fundacion.
S.P.G. ta tene contacto cu otro instancianan.
Ortopedagogo
E ortopedagogo ta uza su experticio pa yuda e departamentonan, cu tin cliente bou 16 aña bou di nan encargo, atende cu casonan complica di un forma metodico. E ortopedagogo tin actualmente banda di su tarea como ortopedagogo, tambe e tarea di director suplente. Como director suplente, e ortopedagogo ta sostene e director di S.V.G.A. den su tareanan y na momento cu e director ta ausente pa motibo di p.e. vacacion, e ta resposabel pa tur asunto riba e tereno di cuido na S.V.G.A. y ta atende cu instancianan externo.
E ortopedagogo tin e.o. como tarea:
- Haci investigacion psicologico, pedagogico y didactico.
- Haci investigacion di e casonan (hopi) complica riba e departamentonan cu ta traha cu mucha y hoben y asina traha un plan di ayudo cu e lider di grupo/maestro lo mester bay implementa.
- Duna guia y sosten na e personal den cuido a base di e sistema di siguimento digital y plan di guia di e clientenan.
- Ora ta necesario haci observacion.
- Tene reunion di cliente y reunion riba nivel di departamento.
- Contesta pregunta y duna informacion na mayor (interno of externo) y tambe na otro instancia.
- Guia of tene combersacion cu famia y mayor (na cas of riba departamento).
Psicologo
E psicologo ta uza su experticio pa yuda e departamentonan cu tin cliente riba 16 aña bou di nan encargo, atende cu casonan complica di un forma metodico.
E tareanan como psicologo ta encera:
-
- investigacion di e casonan (hopi) complica riba e departamentonan cu ta traha cu personanan adulto y asina traha un plan di ayudo cu e lider di grupo lo mester bay implementa.
- Duna guia y sosten na e personal den cuido a base di e sistema di siguimento digital y plan di guia di e clientenan.
- Ora ta necesario haci observacion.
- Tene reunion di cliente y reunion riba nivel di departamento.
- Contesta pregunta y duna informacion na mayor (interno of externo) y tambe na otro instancia.
Guia of tene combersacion cu famia y mayor (na cas of riba departamento).
Guia en corto
Cada cliente tin un plan di guia. A base di e plan di guia tur persona y mayor envolvi den e cuido y guia di e cliente ta reuni pa papia riba e desaroyo di e cliente. Pa duna guia psicologico y pedagogico ta haci uzo di e plan di guia pa duna tips con pa sigui cu e cliente riba tur area di desaroyo y tambe pa traha y/of evalua metanan pa e siguiente periodo pa e cliente. Tambe ta sigui e cliente pa medio di e sistema digital. En corto, e psicologo y ortopedagogo ta monitor e progreso con cada cliente ta desaroya.
Up-to-date
E psicologo y ortopedagogo ta tene nan mes na altura di e ultimo desaroyonan riba e tereno di personanan cu un limitacion intelectual door di atende charla, congreso y workshops nan na Aruba y den exterior.
Tambe nan ta abona riba diferente revista y ta lesa diferente literatura cu tin di haber cu e grupo meta.
A CHILD IS LIKE A BUTTERFLY
IN THE WIND.
SOME CAN FLY HIGHER THAN
OTHERS,
BUT EACH ONE FLIES
THE BEST IT CAN.
WHY COMPARE ONE AGIANST
THE OTHER?
EACH ONE IS DIFFERENT.
EACH ONE IS SPECIAL.
EACH ONE IS BEAUTIFUL.
Piedra plat 97-B
Tel: 522-7862 / 522-7854


text:
Geplaatst op 08 February 2017 dor di Ministerio Finansa
WILLEMSTAD, 8 di februari 2017- E portal online di Servisio di Impuesto resientemente tambe ta aksesibel den Ingles. Banda di esaki e portal online tin tambe funshonalidat nobo ku ta hasié mas fásil pa terser deklará impuesto na nòmber di un persona òf negoshi. Den kaso ku un empresa ta hasi deklarashon di belasting pa un òf mas kliente, esaki por tuma lugá for di awe pa medio di un kuenta (account). Tene kuenta ku desde 2017 mester deklará impuesto online pa lei.
Desde awor tur pagadó di belasting por trahá un kuenta sea den Ingles òf Ulandes. Tur paso den e proseso pa deklará belasting i komunikashon den e portal ta tuma lugá den e idioma ku bo a skohe. Dentro di poko lo ta posibel ku por skohe Papiamentu komo e idioma di preferensia.
E portal tin tambe un funshonalidat nobo ku ta fasilitá deklarashon dor di terser pa e pagadó di belasting. Den kaso ku un empresa ta hasi deklarashon pa un òf mas pagadó di belasting, e lo por hasi esaki usando un solo kuenta. E no ta nesesario mas pa trahá i usa un nòmber i kódigo di entrada apart pa kada pagadó di belasting. E funshonalidat nobo ta hasi tur kos mas fásil i ta hasié posibel pa empoderá un terser pa registrá i hasi deklarashon online pa e pagadó di belasting.
For di komienso di e aña aki mester hasi deklarashon online pa lei. Deklará impuesto online tin hopi benefisio. Asina ta posibel pa na kada momentu di dia, unda ku bo ta, deklará impuesto online, sea bo ta na kantor i hasta riba kaminda. Dor di deklará impuesto online bo no tin nodi di para mas den rei na Servisio di Belasting. Banda di esaki atendementu di asuntunan di belasting online ta kontribuí na konservashon di nos medio ambiente debí ku bo no ta hasi deklarashon riba papel mas. Deklarashon online ta pòrnada i por hasié 24 ora pa dia i e ta disponibel 7 dia pa siman.
Modernisashon di Servisio di impuesto ta dal pasonan firme pa dilanti. Diariamente tin un tim dediká na hasi deklarashon di belasting mas fásil, rápido i sigur pa tantu empresanan komo partikular. Pa fasilitá e pagado di belasting aun mas tin un Helpdesk Online Aangifte. E Helpdesk su tarea prinsipal ta pa informá i sostené e pagadó di belasting den trahá su kuenta (account) pa hasi su deklarashon online riba e portal i reglá tur su asuntunan di impuesto na Kòrsou online. E Helpdesk ta alkansabel via telefòn na 734-2570 di djaluna pa djabièrnè entre 08.30 pa 11.30 i 13.00 pa 17.00 òf via di e-mail helpdeskbelastingdienst@minfin.cw


text:
KRALENDIJK – Promé djadumingu di 2021, Pader Alphonsus Baak, a selebrá huntu ku parokianonan e di kuater Santu Sakrifisio di misa di e aña, na parokia La Bírgen Maria di Coromoto. Entre otro el a menshoná durante predikashi ku un iglesia no ta para ketu. “Nos huntu tin ku move pa yega serka Hesus. Ta importante pa kada un di nos buska un persona, invit’é pa bai misa. Tene su man i gui’é pa e ta felis”, Pader Baak a bisa.
E siman aki ta último siman ku Pader Baak ta na misa La Bírgen Maria di Coromoto. Djabièrnè 18 di sèptèmber e informashon a sali ofisial, ku pader Baak ta bai biba Kòrsou. Di tur manera tabata un baño di awa friu pa hopi hende. Apesar ku pader Baak a menshoná:”No pega na pastor, sino na e palabra di Dios.” Hopi hende no a sinti nan bon ku e desishon di obispado i a ekspresá nan malkontentu riba retnan sosial. Dikon ta pader Alphonsus Baak ta bai i no un otro? Esaki ta e pregunta ku ta biba serka parokianonan na Boneiru. Nan ta di akuerdo ku Pader Baak a hasi hopi e último añanan pa e iglesia entre otro pa trese parokianonan bèk na santu sakrifisionan di misa. Pader Alphonsus Baak a hasi hopi bon trabou na bienestar di iglesia katóliko na Boneiru. No ta nifiká ku kos no tabata bai bon den pasado, sinembargo el a pèrkurá pa stabilidat. Pader Baak ta fuerte, luchadó i no ta aseptá kiko ku ta, for di ken ku ta! Asina e ta! Di e manera aki e ta funshoná tur kaminda. Si mester sali pa bisa algu, e ta hasié sin dal niun stap patras! Dilanti ta bai. Esaki ta un di e motibunan ku hopi hende ta siguié, aparte di su manera di prediká. Tur siman hende ta komentá, awor mas ku nunka, tokante di Pader Baak su estilo di hasi misa. E siman a yega ku Pader Baak tin ku bai.
Pader Marc Hooijschuur ta bini Boneiru for di Kòrsou i ta kontinuá ku Selebrashon Eukarístiko pa Parokia di Coromoto. Despues di 5 aña trahando komo pastor den parokia di Santa Famia, entrante 11 di yanüari 2021 e ta kuminsá un kapitulo nobo na Boneiru. Mgr. Luis Secco a pidie pa tuma e tarea komo pastor di parokia di La Birgen di Coromoto i komo kapelan di instituto hudisial Hulanda Karibense na Boneiru. Pader Hooijschuur na algun okashon tabata na Boneiru i a remplasá Pader Alphonsus Baak kende tabata den eksterior. Entre otro parokianonan di La Bírgen di Coromoto a apresiá mashá Pader Hooijschuur ku selebrashon nan di Santu Sakrifisio di misa. Pader Baak ya a menshoná na diferente okashon, entre otro ku pader Hooijschuur ta bon pastor, mes un tipo di hende manera e. Parokianonan por ta trankil i sigur ku nada no ta bai kambia na misa.
E siman aki ta último siman ku Pader Baak ta selebrá Santu Sakrifisio di misa ku parokianonan di La Bírgen Maria di Coromoto i komienso di otro siman, pader Marc Hooijschuur ta kontinuá. Pader Baak ta bai Kòrsou pa e ta mas serka di Obispu Luis Antonio Secco, entre otro pa atendé ku relato finansiero di Diósesis di Willemstad. Pader Baak ta bai atendé ku no ménos ku tres misa den e área di Banda Bou, entre nan ta rekerí trabou di mantenshon, loke Pader Baak ta gusta i ta kordin’é hopi bon. Esaki ta algun di e motibu nan spesífiko ku Obispu a tuma e desishon pa manda pader Baak Kòrsou. Den pasado el a traha hopi aña na Kòrsou, pues e tin hopi konosí aya.
Hopi trabou tabatin na misa, sinembargo falta mas, loke pader a bisa durante Santu Sakrifisio di misa. “Ami ta bai sinembargo Marc Hooijschuur, ta sigui i e tin e mes un pensamentu ku mi persona. Pues tur kos ta keda meskos”, Pader Baak a bisa.


text:
Asuntunan Publiko (Kranshi) ku anunsio importante relashoná ku sitanan trahá kaba.
Asuntunan Publiko (Kranshi) ku anunsio importante relashoná ku sitanan trahá kaba.
Geplaatst op 24 March 2020 dor di Ministerio Maneho di Gobernashon, Planifikashon i Servisio Públiko
Willemstad – Relashoná ku e situashon di krisis ku nos isla ta pasando aden, nos tambe ta haña nos di hasi adaptashonnan na nos forma di duna servisio.
Nos a haña nos obligá di kanselá TUR sita pa sédula, pasport i reibeweis for di SITA -online. A tuma nota ku apesar ku a kanselá TUR sita tòg e kliente ta keda risibí un rekordatorio, kordand’é riba su sita. Esaki ta trese basta konfushon serka e kliente ku sa ku su sita a wordu kanselá i tòg ta haña un rekordatorio.
Ta pidi tur kliente ku tòg risibí e rekordatorio di su sita pa sédula, pasport òf reibeweis, pa konsiderá esaki komo NO mandá.
Pa kasonan di urgensia por yama Kranshi na number telefon 434-1600 of mail via info.bsbv@gobiernu.cw


text:
Ganso Checo
Raza Checo di Ganso
Ganso Checo su copete
Gansonan cu copete ta conoci desde e era Homerico (entre siglo 8 y 7 BC). E copete riba nan cabes ta determina geneticamente. Ta parse cu e unionan cranial no ta completamente uni. Gansonan cu copete ta aparece de vez en cuando den e generacionan di ganso Checo durante siglonan. Di 1970 entre 1980, e criadornan Checo a dicidi pa cria e ganso cu copete.
Awor tin 6 diferente ganso cu copete rond si mundo: Ganso Bofi Americano, Ganso Emporda, Ganso Italiano, Ganso di Normandia, Ganso na west di Inglaterra y e Ganso Checo. Solamente ganso Emporda cu copete ta ser manteni, mientras cu otro razanan ta ser manteni cu of sin e copete.
Ganso Checo > Ganso Checo su copete
Copyright © Ganso Checo, 2006-2021. All rights reserved. Last update: 11. di october 2019


text:
Minister Maduro: Hunto cu gremio comercial ta busca solucion pa yudansa di urgencia pa negoshi chikito y mediano
Minister Maduro: Hunto cu gremio comercial ta busca solucion pa yudansa di urgencia pa negoshi chikito y mediano
Oranjestad – Gobierno ta sigui busca solucion pa e retonan cu Covid19 ta trece cune. E siman tras di lomba Minister Xiomara Maduro a pidi un comision mixto di departamentonan di Gobierno hunto cu gremio comercial ATIA, AHATA y Camara di Comercio pa sinta hunto y yega na un proposicion di yudansa di urgencia pa yuda e negoshinan chikito y mediano den e proximo lunanan.
Diabierna e comision a logra yega hunto na e rekisitonan aplicabel, pero ainda tin algun punto cu mester keda resolvi pa asina por brinda alivio. Entre nan, tin e necesidad pa adapta e Alivio Fiscal presenta na e situacion di Shelter In Place cu ta trece mas negoshi cu solamente esnan cu ta afecta directamente door di e caida di actividad den turismo.
Banda di esaki Aruba ta pendiente ainda den ki forma Reino Hulandes lo brinda yudansa conforme articulo 36 di Statuut, ya cu riba nos mes Aruba awor aki no tin un buffer financiero pa por brinda e yudansa cu comercio kier conta cune. E suma di e yudansa y hasta e forma cu Gobierno di Aruba lo por brinda yudansa na comercio na e momentonan aki ta depende di e yudansa di Reino.
Importante ta cu Gobierno ta purba pa hunto cu gremio comercial yega na un yudansa pa e negoshi chikito y mediano cu awor aki ta forma mas di 90% di comercio na nos Pais.


text:
WILLEMSTAD - Djárason 18 di novèmber 2020, alrededor di 04.36or, Sentral di Polis a risibí informashon di un kas di dos (2) piso ku tabata na kandela den Bajonetstraat. Mesora a dirigí un unidat polisial i brantwer na e sitio.
Na yegada di e unidat, el topa en berdat ku e kasdi dos pisona kandela. Personal di brantwer ku a presentá na e sitio a paga e kandela. Pero no por a evitá ku e kas a kima kompletamente. Dos (2) persona ku ta habitá e kas a logra sali ileso. Atuma medidanan di prekoushon mirando e peliger kuta eksistí kue kas por basha den otro. Kousa di e kandela ta den investigashon.


text:
Si un luna pasa nan lo a bisa cu nos lo tin cu bay biba den e situacion actual, probablemente e mayoria lo a pensa cu esaki ta un script di un pelicula di Hollywood. E realidad ta cu nos mester obedece e medidanan cu gobierno a impone. Cuarentena aworaki ta primordial pa reduci e riesgo di contagia cu coronavirus pa evita cu lo sigui plama e virus contagiando asina mas hende den e comunidad. Aunke nos tin algun dia na cas ya hopi a cambia nan custumber di bisti paña pa bay traha, pa sistitui esaki pa e look clasico di pyama y slof.
Bo ta pertenece na e grupo aki? Awel no ta nada recomendabel ni pa bo estado fisico ni bo salud mental, y no ta nos ta bisa esaki. Numeroso estudio sicologico, manera esun cu a keda publica recientemente pa ‘Colegio Oficial de Psicología de la Comunidad de Madrid’, cu ta afirma pa enfrenta aislamento ta clave pa mantene bo rutinanan diario, eynan ta bin e parti di bisti netjes y no laga flohera bira doño di nos y nos alegria.
Si bo ta haya bo mes ta mustra bon dilanti spiel cu pañanan di sali, di forma indirecto bo cerebro ta relaciona e vestuario cu a realisa un actividad diferente, y asina pocopoco bo ta logra ta mas contento y reduci e nivelenan di ansiedad produci pa e cuarentena. No kiermen cu bo mester bisti bo business suit cu bo ta atende reunionnan importante ni e dashi cu bo a bisti pa bay casamento di bo miho amigo, simplemente adkiri un serie di habito pa ta bek e siman aki den armonia cu bo closet.
STYLISH DEN TEMPO DI CORONAVIRUS? SÍ, TA POSIBEL
– Mantene bo rutina di cuido matinal:
Si bo tin un hora determina pa cuminsa prepara pa bay traha, aunke awor bo no mester sali di cas, no prescindi di bo tempo pa drecha y prepara bo mes. Dal un un douche revitalisante, feita, peina y perfuma como si fuera bo ta sali.
– ‘Pamper’ bo mes:
E enciero no ta significa cu bo ta laga un banda un rutina di cuido. Es mas, awor mas cu nunca ta resulta beneficioso pa duna bo mes extra treatments. Mask, exfoliante, crema… Pensa cu bo tin e tempo pa esakinan haci nan efecto y sin mester di sali di cas problemente bo ta mas constante.
– Combinacion facil y elegante:
Un t-shirt casual, camisa blanco y jeans, un denim look. Den fin di siman cambia e rutina y opta mas pa e smart look.
– Un acesorio dibertido pa ‘afterwork’:
For di un dashi, un cap of cufflinks cu tanto bo ta gusta. Ora bo tin un meeting via webcam of un encuentro di amigo via ‘Facetime’, si bo kier sigui mustra un imagen impecabel, cuida bo style.
– Bay supermercado bisti netjes:
E excuus perfecto pa sali for di e cuater murayanan di cas aunke sea pa un rato. Apesar cu bo mester ta hopi consciente pa mantene distancia y no mishi cu bo cara, si bo ta mustra bon esaki por ta un ehercicio mental imaginando cu bo ta bay kiero, y bo cuarentenea por ta mas tolerabel.
– Probecha pa haci bo cashi limpi:
Kisas e cambio aki di perspectiva ta laga bo wak cu otro wowo e piezanan lubida y ta sirbi di ayudo pa deshaci por fin di loke bo no ta uza. Bo no mester tin miedo di duna loke bo no ta bisti, ademas di gana espacio, bo tin un bon excuus pa cambia bo look ora tur cos ta tras di lomba.
– Crea outfit nobo pa ora tur cos bin na normalidad:
Pas, purba y sigur bo ta descubri opcionnan nobo cu bo no a pensa, pa asina duna un bida nobo na bo dressing room.
– E mas importante… Tuma esaki cu filosofía y pensa cu no ta pa enternidad, den algun siman bo ta agradicido cu bo no a descuida bo mes mientras bo tabata na cas den cuarentena.


text:
BarbaRosa
“November : luna di BarbaRosa na Santa Rosa”
“Santa Rosa cu projecto di conscientisacion pa e salud di e ser masculino”
Oranjestad- November ta conocir mundialmente como e luna di salud di e ser masculino, unda cu hombernan full rond di mundo ta laga nan barba of mustashi crece pa asina simbolisa nan sosten na e conscientisacion mundial di e salud di e ser masculino y alabes conmemora tur e hombernan cu ta luchando y cu a perde e lucha contra di cancer.
Mirando e importancia di e causa aki Santa Rosa a dicidi di uni forsa y contribui na e conscientisacion di e salud di e ser masculino, specialmente riba e lucha contra di cancer.


text:
UA Open House 2021
Universidad di Aruba (UA) ta contento di por organisa un “FACE to FACE” Open House na su campus na Irausquinplein, diabierna 15 di october y diasabra 16 di october proximo.
Programa
Diabierna 15 di october lo tin presentacion di e siguiente programanan:
- Accounting & Finance and Marketing & Business (FEF)
- Law (FdR)
- Organization, Governance and Management (OGM)
- Sustainable Island Solutions through Science, Technology, Engineering and Mathematics (SISSTEM)
Diasabra 16 di october lo tin presentacion di e siguiente programanan:
- The Academic Foundation Year (AFY)
- Social Work and Development (SWD)
- Hospitality and Tourism Management Studies (FHTMS).
Ambos dia tambe por combersa y haci pregunta na e studiante y docentenan di cada facultad.
Pa mas informacion ta sugeri pa sigui UA via social media: .facebook.com/universityofaruba.
Arubalening pa studia na UA
Land Aruba ta brinda esnan cu kier sigui studia un prestamo pa estudio: “Arubalening”. Pa studia na Universidad di Aruba e studiante por bin na remarca pa e producto “Arubalening UA”. Mas informacion:
Info / Contact
Pa mas informacion por busca den e alfabet menu riba homepage:
Por tuma contacto cu:Scroll To Top


text:
Beyoncé Knowles
Beyoncé Giselle Knowles (fecha di nasementu 4 di Sèptèmber 1981), ta un kantante i kompositor merikano di musika R&B i tambe aktris.
El a nase i a wòrdu lantá na Houston, Teksas, el a asistí na varios skol di arte, i a kuminsá partisipá den konkursonan di kanto i baile for di chikitu. Beyoncé a kuminsá haña fama na final di añanan nobenta komo e kantante prinsipal di e grupo femenino Destiny's Child. Beyoncé a bende mas ku 50 miyon di CD mundialmente komo parti di e grupo aki.
Durante di e tempu ku e grupo Destiny's Child tabata inakitivo, Beyoncé a lansa su promé album komo solista titulá "Dangerously in Love" na yüni 2003. For di e album aki e dos singelnan "Crazy in love" i "Baby Boy" a posishoná nan mes na number unu riba listanan di popularidat. E album tabata unu di esnan mas eksitoso di e aña ei.
Beyoncé a gana sinku Premio Grammy riba un anochi so den e aña 2004, e eksito di e album aki a konfirm'é komo un artista kapas.
Na aña 2005 e grupo Destiny's Child a parti for di otro i Beyoncé a lansa su di dos album komo solista "B'Day" na 2006. Riba e disko aki tabatin e eksito mundial "Irreplacable." Su di tres album, "I Am...Sacha Fierce," a wòrdu lans;a na novèmber 2008 i a trese kuné varios hit mundial manera "If I Were a Boy" i e single number unu na Merka "Single Ladies (Put a Ring on It)."
E eksito di su albumnan a hasi Beyoncé unu di e artistanan mas gustá den e indústria musikal, i husando e fama aki el a ekspand'é su karera pa inkluí aktuashon i promovedor di varios produkto. El a kuminsá su karera komo aktris na aña 2001 ora ku el a aparesé den e pelikula musikal Carmen: A Hip Hopera. Na aña 2006 el a hunga e ròl prinsipal den e pelikulá basá riba e musikal di Broadway Dreamgirls(1981). Danki na e ròl aki el a haña dos nominashon pa premio Globo di Oro. Na aña 2004, Beyoncé a kuminsá mes marka di pañanan i a promové varios marka manera Pepsi, Tommy Hilfiger i L'oréal.
Hubentut i Komienso di su Karera[editá | editá fuente]
Beyoncé a nase na Huston, Teksas. Yu muhe di Mathew Knowles, un manager di un kompania di grabashon eksitoso i Tina Beyincé, un diseñadó di bistí i pelukera. E tata di Beyoncé ta un merikano di desendientenan afrikano i su mama ta un kombinashon di desendientenan franses, merikano indígeno i afrikano. Beyoncé a haña e su nòmber for di su mama su fam di soltera. Esaki tabata pa e nòmber no bai pèrdí ya ku ta poko yu hòmber so tin ainda ku ta karga e nòmber Beyincé.
Su grandinan di parti mama tabata Lumis Albert Beyincé i Agnéz Deréon. Nan tabata residente di Louisiana ku ta papia franses. E ta ruman mayó di Solage, un kantante, kompositor i aktris.
Beyoncé a asistí na e skol St. Mary's Elementary School na Teksas kaminda el a inskribí su mes den klasenan di baile inkluyendo djès i balèt. Un dia ora ku e maestra di baile tabata nùr un kantika Beyoncé a sigui kante e kantika inkluyendo e tononan haltu. Di e forma ei su talento komo kantante a wòrdu deskubrí. Ounke ku semper e tabata un mucha poko verlegen, manera su mama ta deskribiele, su interes pa kanta i duna sho a kuminsá despues di a partisipá na un konkurso di talento na skol. Asina ku el a subi esenario el a su verlegenheid a kita i e kier a bira un kantante profeshonal. Ku shete aña Beyoncé a partisipá den su promé sho di talento ofisial kantando e kantika "Imagine" di John Lennon. El a gana e kompetensia i tur hende a lanta para pa aplaudiele. Na e mesun edat prensa lokal a kuminsá presta atenshon na dje ora ku nan a menshon'é komo un di esnan nominá pa e premio The Sammy den e arte di duna sho.
Den hèrfst di aña 1990 Beyoncé a inskribí su mes den e skol Parker Elementary School, un skol ku ta atrae hopi mucha ku amor pa musika, kaminda el a presentá varios biaha ku e kor di skol. Despues el a bai e skol High School for the Performing and Visual Arts na Houston i despues a bai Alief Elsik High School, situá den e bario di Alief. Beyoncé tabata un solista na e misa kaminda e tabata asistí yamá St. John's United Methodist Church. E tabata parti di e grupo aki pa djis dos aña so ya ku e tabata preokupá ku su karera nobo.
Ku ocho aña Beyoncé a topa La Tavia Roberson durante pruebanan di atmishon pa un grupo (di baile/kanto) di mucha muhe. Beyoncé i La Tavia huntu ku Kelly Rowland (amiga di Beyoncé) a drenta un grupo ku tabata kanta kantikanan rap i baila. Despues di algun tempu e grupo konosí komo Girl's Tyme a konsistí di seis miembro. Danki na Beyoncé i Kelly so partisipashon e grupo a haña akogida nashonal. Produktor di musika di kosta west Arne Frager, a kue un buelo i bai Houston spesialmente pa mira nan. Despues di algun tempu el a invita nan pa bini na su studio (The Plant Recording Studios) na parti nòrt di California kaminda Beyoncé su stèm tabata sentral ya ku Frager a haña ku e tabata un mucha ku talento. Komo strategia pa Girl's Tyme haña un kontrato ku un kompania di produkshon Frager a laga nan debutá komo parti di Star Search, ku tabata e programa di buskeda di talento mas konosí riba nivel nashonal na e tempu ei. Manera Beyoncé mes a atmití despues, nan a pèrde ya ku e kantika ku nan a kanta no tabata bon skohí. Beyoncé a sinti su mes desepshoná pa promé biaha den su karera pero a haña animo atrobe ora ku el a haña sa ku otro artistanan di e genero pop manera Britney Spears i Justin Timberlake tambe tabatin ekperensianan similar.
Na aña 1995 e tata di Beyoncé ku tabata un bendedó pa e kompania Xerox na e tempu ei a kita for di trabou pa bira manager di grupo. El a establesé un kampamentu di training (bootcamp). Dor ku Matthew a stòp di traha e entrada di e famia a wòrdu partí na mitar i e preshonnan a pone ku e i su kasá mester a biba den apartamentunan diferente. Un poko tempu despues ku Kelly a drenta e grupo Matthew a inkluí La Toya Lucket den e grupo. Tambe el a disidí ku ta e kuaternan aki lo a forma e grupo. Nan a train den e pelukeria di Tina (Tina's Headliners Salon) i den e kurá patras di nan kas. Durante e tempu aki e grupo tabata e show di apertura pa konsiertonan di otro gruponan ya establesí. Tina a hasi di su banda dor di diseñá i kose e bistinan ku nan tabata lusi. Tina a sigui hasi esaki durante e era ku Destiny's Child tabata duna sho tambe. Ku e yudansa kontinuo di Matthew nan a sigui has oudishonnan dilanti di produktornan di musik i porfin a haña un kontrat ku Elektra Records, pero nan a pèrdè kontrat aki bèk promé ku nan a haña un chèns di saka nan promé album.
Karera artistiko[editá | editá fuente]
Temporada di Destiny's Child[editá | editá fuente]
E grupo a kambia nan nòmber i has'é Destiny's Child na 1993, skogiende for di e buki di Isaias. Huntu nan a duna presentashonnan na diferente eventonan lokal i despues di a hasi esaki pa shete aña nan a haña un kontrat ku Columbia Records na final di aña 1997. Den e mesun aña ei, Destiny's Child a graba su promé kantiká asosiá ku un marka di produkshon musikal konosí. E kantika "Killing Time" tabata pa e CD di musika ku a kompaña e pelikula Men In Black ku a sali na aña 1997.
E aña siguiente a lansa su promé album ku a karga nòmber di e grupo, i for di e album aki nan tabatin nan promé hit "No, No, No". E album aki a establesé Destiny's Child komo grupo den e industria musikal. Bentanan di album aki tabata rasonabel i nan a gana tres "Soul Train LAdy of Soul Awards" pa mihó "R&B/Soul Single" pa e kantika "No, No, No", mihó "R&B/Soul Album of the Year" I mihó "R&B/Soul or RAp New Artist". Pero ta na aña 1999 nan a bira artistanan famá ora ku nan a lansa nan di dos album The Writing's on the Wall. E album aki ta kontené algun di e kantikan mas eksitoso di e grupo aki manera "Bills, Bills, Bills", e promé single ku a yega number unu riba listanan di popularidat, "Jumpin'Jumpin", i "Say My Name", kual tabata nan kanitka di mas famoso di e tempu ei i a keda nan kantika klave. E kantika "Say My Name" a gana e premio pa mihó "R&B Performance by a Duo or Group with Vocals" i e premio pa mihó kantika R&B na e Premionan Grammy na aña 2001. E album "The writing's on the Wall a bende mas ku shete miyon di kopia i a bira asina e album ku a duna Destiny's Child fama.
E grupo a hañele den algun kontroversianan publiká den varios publikashonnan, inkluyendo e pasonan legal tumá dor di La Tavia i La Toya pa kousa di kiebro di kontrat. E asuntu a kulminá despues ku Michelle Williams i Farah Franklin tabata den e vidioklip di "Say My Name", dunando e aparensia ku La Toya i La Tavia a wòrdu remplasá kaba. Ku tempu La Toya i La Tavia a bandoná e grupo ofisialmente. Despues di mas o menos sinku luna Farah tambe a disparsé for di den e grupo. Esei a bira evindente ora ku e no tabatá aparesé na presentashonnan i konsiertonan. Segun Farah el a sali pa motibu di e esfera di negativo ku tabata reina den e grupo. Despues di a disidí ku Destiny's Child lo a sigui èksistí komo trio en bes di kuarteto nan a graba e kantika "Independent Women Part I" ku a aparesé riba e disko kompakto ku a kompañá e pelikula Charlie's Angels na aña 2000. E single tabta riba e lista di official U.S. singles chart pa 11 siman siguí, hasiendo esaki nana single ku mas èksito. E èksito aki a prueba ku Destiny's Child lo a sigui gana fama komo trio tambe meskos ku tempu nan tabata un kuarteto. E mesun aña ei La Toya i La Tavia a disidí ku nan lo a stòp e kaso hudisial kontra nan èks koleganan di grupo pero ku nan lo a sigui ku e kaso kontra nan èks manager. Tambe nan lo a stòp di papia malu di Destiny's Child publikamente. E di tres album di Destiny's Child, Survivor, ta papia di tur e kosnan ku e grupo a pasa dor di dje, esaki a kuminsá ku un single ku ta deskribí e susesonan. Pero e topiko di e kantika Survivor a pone La Toya i La Tavia reakshoná atrobe kreyendo ku e kantikanan tabata referí na nan. Pero na yüni di aña 2002 a yega na un kompromiso den e kaso.
2002 / 2004[editá | editá fuente]
- 2003 - Dangerously in Love („Work It Out”, „'03 Bonnie & Clyde”, „Crazy in Love”, „Baby Boy”, „Me, Myself and I”, „Naughty Girl”)
- 2004 - Live at Wembley
- 2003 / 2004 - Dangerously in Love World Tour
- 2004 - Verizon Ladies First Tour (with Alicia Keys & Missy Elliott)
2005 / 2007[editá | editá fuente]
- 2006 - B'Day / B'Day Deluxe Edition („Check on It”, „Déjà Vu”, „Ring the Alarm”, „Upgrade U”, „Irreplaceable”, „Listen”, „Beautiful Liar”, „Get Me Bodied”)
- 2007 - B'Day Anthology Video Album
- 2007 - Irreemplazable („Irreemplazable”, „Get Me Bodied (Timbaland Remix)”)
- 2007 - The Beyoncé Experience Live
- 2007 - The Beyoncé Experience
2008 / 2009[editá | editá fuente]
- 2008 - I Am... Sasha Fierce / I Am... Sasha Fierce|I Am... Sasha Fierce Deluxe Edition („If I Were a Boy”, „Single Ladies (Put a Ring on It)”, „Halo”, „Diva”, „Ego”, „Sweet Dreams”)
- 2009 - Above and Beyoncé - Video Collection & Dance Mixes
- 2009 - I Am... Sasha Fierce|I Am... Sasha Fierce Platinum Edition
- 2009 - I AM... Tour
Referensianan[editá | editá fuente]
- FOX News. 2007-01-18. http://www.foxnews.com/story/0,2933,204978,00.html?sPage=fnc/entertainment/beyonce. Retrieved on 2008-04-12.


text:
WILLEMSTAD – Kousa Promé ta rekomendá Gobièrnu Pik Pisas pa no aseptá COHO i pa bai mas leu i denunsiá Hulanda na Nashonnan Uní i hiba nan “International Court of Justice”.
Akusá nan di ta violá Karta Magno i di a blòkia Kòrsou finansieramente bou di preshon p’e sukumbí i aseptá COHO.
Hulanda konsientemente a blòkia Kòrsou i a kita su poder outónomo pa fia plaka riba merkado lokal i merkado internashonal pa hiba su propio maneho finansiero i ekonómiko.
E blokeo ta enserá ku Kòrsou por fia plaka unikamente serka Hulanda i niun otro kaminda mas. Ni lokal ni internashonal. Esaki ta un maniobra diabóliko di e estado pirata Hulanda. Maniobranan di Hulanda huntu ku PAR i MAN pa gana Kòrsou riba rudia i pa kaba di poderá di Kòrsou su rikesanan i su posishon geopolítiko stratégiko aki den Caribe. Kòrsou komo trampolín pa komèrsio Hulandes spesialmente den horeca, aviashon, narkotráfiko i gambling digital.
A resta nos e úniko posishon korekto pa eksigí Hulanda pa respetá lei i tratadonan internashonal i pa kita man for di outonomia di Kòrsou.
Pa solushoná e problema di pobresa i desempleo Kousa Promé ta rekomendá Gobièrnu Pisas pa emití bono riba merkado lokal pa yega na fondo propio pa salba Kòrsou.
A yega e momento pa Kòrsou demostrá ku e por para korupshon i kambia rumbo p’e salba su mes. Awor ta n’e Gobièrnu nobo di señor Gilmar Pisas pa sali dilanti pa Kòrsou a base di patriotismo. Amor real pa Kòrsou i e yiu di Kòrsou. E úniko lucha ku bo por pèrdè t’esun ku bo bandoná. Kousa Promé t’ei pa keda.


text:
KOMUNIKADO DI KUERPO POLISIAL KÒRSOU Detenshon relashoná ku ladronisia.
KOMUNIKADO DI KUERPO POLISIAL KÒRSOU
183 / 2017
5 yüni 2017
Detenshon relashoná ku ladronisia.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 5 di yüni 2017, alrededor di 01.36 or di mardugá, Sentral di Polis a risibí notifikashon ku deskonosínan ta kue klenku di kaya den Piscaderaweg. Na yegada di e unidat polisial na e sitio nan no a topa ku esnan ku posiblemente ta kue e klenku nan. Durante di un búskeda den e área polis a señalá un pikòp riba Daimariweg ku dos okupante aden i a para e pikòp aki pa kontrol. Den baki di e pikòp polis a haña bastante klenku di kaya. A detené e hòmbernan R.F.S. di 43 aña di edat i R.Y.B. di 20 aña di edat, ámbos nasé na Kòrsou, komo sospechoso di ladronisia. Polis a konfiská e pikòp i klenkunan pa mas investigashon.
A presentá e sospechosonan dilanti un fiskal ouksiliar ku a ordená nan enkarselamentu pendiente di mas investigashon.


text:
ATROBE GOBIERNO NO TA CUMPLI CU VEREDICTO DI HUEZ
Habitantenan di area Simeon Antonio por a tuma nota cu un “windvaan”/“windsock” a wordo instala na e T-kruising Chuchistraat, Kas Paloma y Bucutiweg.
Director di DOW, sr. Marlon Croes a duna di conoce durante un conferencia di prensa riba 17 di juni 2021 cu e incinerator na Parkietenbos ta cla pa opera, mirando cu segun sr. Marlon Croes e ta cumpliendo cu locual hues a stipula den veredicto y tambe e condicionan di e permiso di molester (hindervergunningsvoorwaarden). Den e permiso di molester (hindervergunning) a copia y inclui e contenido di veredicto como condicion cu gobierno mester atene na dje ora di opera e incinerator. Pues e veredicto a bira componente integral di e permiso di molester (hindervergunning).
Contenido di e veredicto di 21 augustus 2020 K.G. nr. AUA202000307 ta inclui e.o.:
5.4 verbiedt het Land om na verkrijging van voormelde hindervergunning de incinerator al dan niet testmatig in werking/bedrijf te stellen indien ter plaatse niet een voor een ieder vanaf de Bucutiweg ter plaatse zichtbare goed werkende windvaan in de buurt van de uitlaat van de incinerator in de vrije wind is geplaatst en aanwezig is;
5.5 verbiedt het Land verder om na verkrijging van voormelde hindervergunning de incinerator al dan niet testmatig in werking/bedrijf te stellen indien ter plaatse niet een voor een ieder vanaf de Bucutiweg ter plaatse zichtbare rode vlag uithangt als teken van het in al dan niet testmatig in werking/bedrijf zijn van de incinerator;
Hues a duna 4 condicion cumulativo en coneccion cu e “windvaan”:
E mester ta claramente visibel pa tur hende desde Bucutiweg y
E mester ta funciona bon y
E mester ta den biento/aire liber y
E mester ta den sercanía di e exhaust di e incinerator.
Por a tuma nota con recientemente personal di Caribbean Trucking Company (CTC) tawata “struggle” cu e instalacion di e “windvaan” mey mey di algun matanan di mondi y mangrove na e crusada menciona.
E realidad ta mustra:
Un “windvaan” cu no ta claramente visibel desde Bucutiweg
Un “windvaan” cu no a wordo instala profesionalmente, sin tene cuenta cu normanan vigente pa instala windvaan, manera calibracion;
Un “windvaan” ubica mey mey di mata di mondi y mangrove unda tin poco circulacion di biento/aire;
Un “windvaan” na un crusada no den sercania di e exhaust di e incinerator
A base di punto 4.8.4. di e veredicto por conclui cu e sitio di e “windvaan” y e incinerator ta mara na otro (condicion cumulativo). Pues no por ubicanan leeuw di otro.
4.8.4 Hierbij wordt nog overwogen dat het Gerecht zal bepalen dat iedere deurwaarder met dit vonnis in de hand vrijelijk toegang heeft tot de plaats waar de incinerator (en de windvaan) zich bevindt ter controle of die machine bij niet duidelijk aflandige wind en/of bij afwezigheid van bedoelde windvaan en/of bij afwezigheid van bedoelde rode vlag evenwel in werking is gesteld (en er dwangsommen worden verbeurd door het Land).
DWANGSOM Y TAMBE UN BOET DI KPA DOOR DI INCUMPLIMIENTO
Si gobierno no cumpli cu e veredicto via deurwaarder por pone un multa/sanccion di pago (dwangsom) cu lo bai pa Stichting Rode Kruis. Sinembargo, considerando cu e veredicto ta forma parti integral di e condicionnan di e hindervergunning, un violacion di condicion lo nifica tambe cu KPA por duna un multa penal (boet) of castigo penal (encarcelacion). KPA ta encarga cu e control, supervision y cumplimento di e hinderverordening. Articulo 16 di e Hinderverordening Aruba (AB 1988 no. GT 27) ta stipula un boet di maximo 1.000 florin of un castigo di encarcelacion di maximo un luna si no cumpli cu e condicionan den e hindervergunning.
E conclusion ta mas cu claro: atrobe gobierno no ta wanta su mes na veredicto.
Tur cos ta mustra cu gobierno ta sigi chercha di hues y tambe di e ciudadanonan cu te dia di awe no a haya contesta cu motivacion riba nan obhecion cu a ser entrega prome cu a duna e permiso en cuestion.
E falta di respet pa un veredicto, leynan y e ser humano ta mustra cu nos estado di derecho ta den peliger.


text:
WILLEMSTAD – “Mi no ta kere ku nos ta ègt prepará, pasobra te ainda nos no a wòrdu poné na altura kon pa dil ku e malesa di Ebola”. Asina un di e enfermeranan di hòspital Sint Elisabeth (SEHOS) a reakshoná riba nos pregunta ku si hòspital ta prepará pa atendé ku Ebola.
E enfermeranan ku nos a aserká a informá nos ku tantu e trahadónan den e departamentu general di hende muhé, komo esnan den e departamentu kirúrgiko di hende hòmber, te ainda no a risibí ningun klase di informashon tokante Ebola.
Protokòl
E departamentu di kuido intensivio, konsiderá komo un di esnan prinsipal den tratamentu di posibel kasonan di Ebola, tampoko no ta disponé di e informashon nesesario. Segun presidente di e sindikato CBV, Coromoto Maria, aki tambe a keda sin informá e personal konserni tokante e protokòl eksistente pa atendé ku e malesa di Ebola.


text:
KRALENDIJK – Siudadano Michael Gaynor ta reta gobièrnu di Boneiru pa promé di yüni, aserká Arugas i pidi e kompania aki un oferta pa solushoná e problema di gas. Pa e fecha aki Gaynor ta spera ku sinku mil persona lo a firma un petishon pa laga gobièrnu sa ku e votadónan ku a pone nan na poder, no ta bai sinta ketu pa loke ta trata e mal servisio ku nan ta hañando aktualmente.
E no ta kere ku Curoil por garantisá ningun solushon pa Boneiru , Gaynor: “Ami ta un di e hopi siudadanonan desabilitá ku ta biba na Boneiru. Hopi hende konosé mi riba mi skut mobil ta purba desviá buraku, i mi ta pidi despensa, blòkiando tráfiko. Mi mester di un bòter di gas chikitu. Pa mas ku dos luna kaba mi ta sin gas. Mi a pidi Curoil pa kumpra un bòter èkstra, i nan a bisa mi ku esaki no ta posibel. Ta ki tipo di servisio esaki ta?”
Tokante su reto na gobièrnu, Gaynor no tin masha konfiansa den de e departamentunan di DROB i DEZA pa regla e pèrmit. Gaynor: “Nos tur sa kon inefisiente DROB i DEZA ta. Suèrtè ora ta bai dil kunan. Mester a remplasá e funshonarionan hopi aña pasá pa hendenan ku ta interesá den mira nos bai dilanti i prosperá.”
Gaynor ta agregá: “Mi ta kòrda tempu ku a pone gerensia di WEB responsabel tempu a kita koriente. Dikon no hasi esaki ku gerensia di Curoil?” Akshon di firma Pa loke a trata su akshon firma, Gaynor ta bisa ku e siudadano di 97 aña, Sandra Salomons, ta un di e proménan pa firma esaki. Salomons ta biba na Hato i ta sostené e derecho di siudadanonan lokal pa tin akseso kontinuo di gas pa kushiná kuminda salú i nutritivo.
E akshon di firma ta pa pone preshon riba gobièrnu lokal pa tuma akshon inmediato pa solushoná e problema króniko di gas. Intenshon ta pa alkansá sinku mil firma ku lo presentá na gobièrnu. Gaynor ta hasi un petishon na tur hende pa sostené e akshon aki.
Fuente Èxtra Boneiru


text:
Actualmente tin investigacion andando pa determina si tin gas y/of petroleo den subsuelo di Aruba su awanan teritorial. Recientemente a conclui cu, pa un sitio specifico, no tin indicacion cu tin mucho gas y petrolio. Pero tin mas sitio na unda test lo tuma luga pa determina si tin gas y/of petrolio, y si e ta rendabel pa exploitacion.
Si boramento ta rendabel, e beneficionan financiero pa Aruba por ta hopi halto. Di otro banda, boramento di gas y/of petrolio por tin diferente riesgo hopi serio pa nos medio ambiente.
Abo ta na fabor di boramento pa gas y/of petroleo den teritorio di Aruba?
*E encuesta ta sera. Resultado:
Abo ta na fabor di boramento pa gas y/of petroleo den teritorio di Aruba?
-
Si36.26%
-
No60.99%
-
Mi No Sa2.75%


text:
WILLEMSTAD – Habitante di Kura’i Shon Fil tin sintimentu miksto tokante e proyekto di renobashon di nan bario. Union Oropeo (UO) ta finansiá e proyekto. E habitantenan ta indiká ku nan ta kontentu ku porfin ta drecha nan bario, pero nan tin miedu tambe di e kambionan ku esaki ta trese kuné.
Un reportahe di Deya Mensche
“Nos ta realisá si ku bo no por para e desaroyo i e invershonnan, pero no ta pòrnada UO ta invertí den un bario”, habitante di bario Jansen ta bisa. E mes i otro habitante ta teme ku lo pone nan riba kaya na mal òrdu si nan no por paga e oumento di hür despues ku a drecha e kas.
Segun Jansen, mirando ekonomia i e situashon laboral insierto na Kòrsou, ta masha difísil pa un habitante lokal ku tin hopi aña kaba ta biba den e bario haña un hipotek serka banko, i asina nan partisipashon lo keda limitá.
Gentrifikashon
Pa falta di un plan ku ta manehá edifisio dekaí, gobièrnu ta permití gentrifikashon [revaluashon di e bario pa asina pone preis di propiedat inmóbil subi, red.) den e barionan di Kòrsou. Asina Dennis Klaus, arkitekto i habitante di mas ku 20 aña di Otrobanda, ta bisa. “Hopi bia ta pa motibu di desakuerdo bou di heredero ku no ta hasi nada ku e edifisionan, òf no por haña e herederonan pasobra e famia ta masha grandi mes, òf e famia no ta interesá.”
Si ta trata di un monumento gobièrnu por fòrsa e doño pa restorá e edifisio pasobra lei ta preskribí ku bo tin e deber di mantené e propiedat.
“Gobièrnu no tin vishon pa e barionan i ainda no tin un planifikashon urbano ku ta evidente”, Klaus ta bisa. Tòg e arkitekto no ta kere ku gentrifikashon lo tuma lugá dje lihé ei den Otrobanda, pasobra tin hopi hende ta biba den e bario.
Silberie, doño di Snèk di Pèchi, for di 1977 ta biba den Kura’i Shon Fil i e ta positivo. “Mi por biba ku tur sorto di hende i mi ta kontentu ku e perpesktiva nobo, pasobra awor ku a kaba di drecha e kasnan, e ladronnan por bandoná e bario.”
No tin trahadó lokal
Na òktober di aña 2017, Federashon Otrobanda, huntu ku promé minister Eugene Rhuggenaath i minister Zita Jesus-Leito (Planifikashon Urbano), a tene un presentashon pa e habitantenan, kaminda el a splika kon lo renobá e kamindanan i ku lo konstruí un plenchi di rekreashon.
“Promesa falsu, tur”, habitante Ronald Senior ta bisa. “Nan di nos lo haña trabou, pero awor a bin sali ku tur trahadó ta traha serka e kontratista mes.”
Mike Brissett, presidente di Komishon Kura’i Shon Fil, no ta lamentá tampoko ku no tin mas habitante envolví den e rekonstrukshon di e bario. Kontratista MNO Vervat ta traha ku mashin di koba i a atraé un kompania privá pa hasi esaki, Brissett ta bisa. “Nan a tuma dos hende den servisio pa tèst, anto despues nan ta wak si tin mas empleo.” E proyekto mester ta kla na luna di mei di 2019


text:
Estudio nivel master nobo di IPA cu Wayne State College
Bo ta un maestro cu ta traha den enseñansa regular of un profesional den campo di enseñansa y bo ta desea di specialisa bo mes den educacion, specificamente desaroyo di curiculo, of instruccion y didactica? Bo kier mehora e calidad y rendimento di bo practica di enseñansa door di haci investigacion cu metodo y tecnica cientificamente proba, ademas aplica y investiga esaki den practica? E ora, Master of Science in Education (MSE): Curriculum & Instruction - Instructional Leadership lo ta un estudio sumamente interesante p’abo. E master aki no ta uno tradicional. E variante cu IPA ta ofrece lo ta esun di Community of Learning. Den e master aki, profesional den enseñansa lo ricibi guia di dos facilitador pa yega na conocemento mas profundo den diferente aspecto di nan practica profesional. Na januari 2021 Instituto Pedagogico Arubano (IPA), den colaboracion cu Wayne State College di Nebraska, ta introduci un master nobo. Den e estudio master practico aki bo ta siña hopi mas riba tereno di educacion, instruccion, desaroyo y didactica pa duna forma na enseñansa di siglo 21.
Sea cu bo ta bini di enseñansa primario, avansa, profesional of superior, of ta traha den un area relevante den enseñansa na Aruba, cu e programa aki bo por enfoca riba profesionalisacion y specialisacion den bo propio area. Na final di e estudio e graduado ta ricibi un diploma master reconoci di Wayne State College.
Pa por participa na e Master of Science in Education Curriculum and Instruction mester tin:
1. diploma na nivel HBO of WO y ta certifica pa duna les den enseñansa; 2. experiencia den enseñansa cu un minimo di tres aña;
3. of certificado pedagogico didactico cu minimal 5 aña di experienca den campo di enseñansa.
Si bo no ta para dilanti klas actualmente bo lo mester percura pa acceso na un scol p’asina bo por cumpli cu e tareanan di e estudio.
Den cuadro di e asina yama ‘Get to know IPA’, e instituto lo tene un live session di e estudio di Master of Science in Education dia 12 di november pa 7or di anochi riba e pagina di Facebook Instituto Pedagogico Arubano. Durante e live session lo elabora riba e contenido di e estudio, rekisito y procedura pa inscribi.
IPA ta invita tur maestro, docente y profesional den enseñansa cu ta interesa pa haci e estudio Master of Science in Education pa ‘like’ e pagina di Facebook Instituto Pedagogico Arubano, p’asina participa na e live session. Tambe pa keda na altura di tur informacion di ‘Get to know IPA’.
Pa mas informacion por bishita nos website www.ipaaruba.com of pagina di Facebook ‘Instituto Pedagogico Arubano’ y si ainda tin cualkier pregunta, por tuma contacto cu Studenten Services na 5243100.


text:
Buki di documentacion di nos pilarnan cultural ‘BaluArte’ ta riba mercado
Obtenibel na Cas di Cultura, Plaza Bookshop, Van Dorp y De Wit Stores
ORANJESTAD – Manera anuncia recientemente e buki ‘BaluArte’ ta riba mercado. Esaki ta un buki den cua a documenta historia di personanan y organisacionnan cu a duna un contribucion significante na desaroyo di cultura den e ultimo 65 añanan na Aruba.
E buki ‘BaluArte’ ta contene informacion di varios artista cu ta nos pilarnan cultural. Por lesa e historia di nos baluartenan y tambe e articulonan ta wordo acompaña pa un cantidad di potret. Ademas e buki ta contene historia di algun organisacion no gubernamental cu a bin ta trahando pa hopi aña riba tereno di cultura, manera por ehempel Cas di Cultura, Scol di Musica Rufo Wever y UNOCA.
Un invitacion ta bay na tur amante di literatura den Papiamento, coleccionistanan di buki produci na Aruba, personanan y instancianan riba tereno artistico y cultural y especialmente e futuro generacion, pa cumpra e documentacion historico aki cu sigur ta di gran balor. Si bo kier regala un hende un regalo special, algo cu bo por ta sigur cu nan lo aprecia y disfruta di dje, e miho regalo ta un buki ‘BaluArte’. E buki ta obtenibel na Cas di Cultura, Plaza Bookshop, Van Dorp y De Wit Stores na San Nicolaas y Oranjestad. E prijs di e buki ta 55 di BaluArte.


text:
Buenos Aires 2018News
Team di Brazil ta riba un otro nivel
Duo di Aruba a purba tur strategia
Apesar di a purba tur strategia, ekipo femenino di Brazil di un otro nivel.
E ekipo di Beach Volleyball femenino di Aruba Kayla y Mali a clasifica pa e siguiente buelta den e Weganan Olimpico Hubenil na Buenos Aires, awe diasabra nan mester a topa e fuerte ekipo di Brazil cu tabata simplemente di un otro nivel di wega. E Brasileronan a studia e wega di Aruba y hunga unda nos muchanan tabata falta e forza. Den dos set Brazil ta gana Aruba cune score di 21 – 7 y 21 – 2.
Mester bisa cu e duo di Aruba apesar di tin masha tiki.tempo hunto a sa na clasifica den e Zona di Caribe pa yega Buenos Aires. Na Argentina, Kayla cu Mali a haci historia door di logra e prome victoria pa Aruba riba Rwanda Africa.
Manera a wordo bisa den diferente entrevista cu nos tin e talento, potencial y infrastructura pa e deporte di beach volleyball. Ta nos mes mester bay cuminsa na traha duro riba esaki.
Pabien Kayla y Mali


text:
Pronóstiko di tempu pa Kòrsou i bisindario bálido te djarason mainta 06:00 o.l., 19 di yüli 2017.
Pronóstiko
Pronóstiko di tempu pa Kòrsou i bisindario bálido te djarason mainta 06:00 o.l., 19 di yüli 2017.
Kompilá: djamars 18 di yüli 2017, 05:00 o.l. (09:00 UTC).
KODIKO HEL: TORMENTA TROPIKAL DON SITUA RIBA PARTI WEST DI OSEAN ATLANTIKO
Tempu: Shelu ta por lo general parsialmente nublá ku chèns pa un áwaseru pasahero den oranan di mainta.
Temperatura máksimo lo alkansá 33 ºC i temperatura mínimo 26 ºC.
Solo ta sali 06:19 i ta baha 19:04 o.l.
Bientu: Por lo general for di direkshon ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando te posiblemente fuerte; forsa 6 (40 te 50 km/ora, 22 te 27 nudo). Den anochi e fluho lo ta mas suak.
Situashon general: Durante próksimo 24 ora ta antisipá ku mas nubia lo krusa nos region ku chèns pa algun áwaseru riba sierto parti di Kòrsou.
Kondishon di laman: Moderá generalmente ku altura di olanan entre 1 i 2 meter (3 pa 6 pia).
Sistemanan signifikante di wer tropikal: Tormenta Tropikal Don tabata situá awe mainta na un distansia di mas o ménos 1300 kilometer ost di Boneiru i ta moviendo den direkshon wèst. Na e momentunan aki e sistema aki no ta forma ningun menasa pa nos islanan. Sin embargo Servisio Meteorológiko lo sigui e desaroyonan di aserka.
Fenómeno spesial: Ningun.
Perspektiva te djaweps mainta: Shelu lo ta hopi nublá ku posibilidat pa áwaseru kompaña lokalmente pa bos ku welek.
Meteorólogo: Luciano.
E próksimo boletin di tempu lo wòrdu publiká djamars 11:00 o.l. (15:00 UTC).


text: Famianan a bira vulnerabel i gobièrmu a i ta sigui hasi tur esfuerso pa sigui sostené nan ku entrada, kuminda i ayudo sosial-emoshonal. Komo miembro di famia nos kier pidi komunidat pa tuma tempu i pensa krítiko kiko famia ta nifiká pa kada un di nos. Kon nos por sigui mustra solidaridat pa otro. Riba e dia aki nos kier yama danki na boso tur komo un famia grandi ku a demostrá sivismo. solidaridat i koperashon. Danki pa tur esfuerso di boso parti pa yuda nos protehá Kòrsou kontra e malesa di COVID-19.


text:
Medellín
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Medellin ta un cuidad na parti panort-pabou di Colombia y capital di e departamento Antioquia. E tin un poblashon di 2.508.452 habitante (2018). Despues di Bogota e ta e ciudad mas grandi di e pais.
Medellin ta ubica den e valei "Valle de Aburrá" y e zona metropolitano di mesun nomber, Valle de Aburrá, cual area ta conta cu mas di 3.8 miyon habitante (2016) y un centro industrial y comercial. Banda di e ciudad ta core e riu Medellin.


text:
KRALENDIJK – Cerilio ‘Iyo’ Soleana di 17 aña e aña aki ta biaha pa Arizona. E ta kuminsá su karera profeshonal komo pelotero den e klup di beisbòl Major League Cincinnati Reds. Un potrèt di un hóben bonerianu ku sa kiko e ke. “Mi ke mustra kiko mi por.”
Fo’i na chikitu Cerilio Soleana tabata hunga beisbòl den wikènt na e kunuku serka su wela i tawela. Mama Mirla Soleana ta bisa esaki di e ambishon di Cerilio pa bira pelotero profeshonal: ‘E tabata drumi i lanta ku beisbòl den su kabes. Tur loke ku e hasi ta konektá ku beisbòl.’
Belkis Osepa ta papia ku Cerilio i su mama
Ehèmpel
Su ruman hòmber Quintin Soleano ta su ehèmpel grandi. Quintin a bai dilanti di Cerilio i a kuminsá hunga beisbòl pa Repúblika Dominikano. Pero no a prolongá su kòntrakt i el a bini Boneiru bèk. For di e tempu ei Quintin ta sostené su ruman di mas chikí pa laga su soño bira realidat. Cerilio: “Kasi semper mi tabata wak e weganan di Major League Baseball (MLB) na televishon. I tur be mi ta bisa mi mes ku ta riba e nivel aki mi ke hunga beisbòl. Mi a trein masha duru p’esaki.”
Cerilio a logra. Dia 8 di yüli na Boneiru, den kompania di su scout Fermin Coronel, mayornan famia i konosí, el a firma un kòntrakt ku e klup profeshonal merikano di baseball Cincinnati Reds. E firmamentu ta un evento memorabel pa e isla, pasobra ta promé be ku un bonerianu ta firma un kòntrakt di beisbòl na kas. “M’a sinti mi hopi trankil e dia ei. Tabata huntu ku mi famianan, nan tabata t’ei pa sostené mi.”
Dream Big
Cerilio su aire ta trankil i spontaneo, pero e ta modesto tambe. Asina e papia bo ta tende kon sigur di su mes e ta. Su mama Mirla ta konfirmá esaki. “El a siña mi wak beisbòl. Semper e tabata bisa: ‘Mama mi ta ‘dream big’ (mi ta soña grandi). Un dia mi tambe ta para picha einan.’ Asina mi a prepará mentalmente riba Iyo su desishon di bai hunga beisbòl profeshonalmente. Mi ta mir’é para ei kaba na e kaminda di picha. Kiko ku e hasi, mi ta pará su tras.”
Na Arizona e treinennan i e weganan di Cincinnati Reds a kuminsá kaba. Cerilio ta kuminsá te abou komo ‘rookie’ pa sigui subi te na e nivel di mas haltu, MLB. Ta ei e ke yega. E por? Bai Merka su so? Cerilio: “Mi ta independiente. E último aña aki mi a biba riba mi mes na Kòrsou huntu ku mi ruman hòmber. Awor mi ta bai biba mas leu fo’i kas. Mi ta kere ku mi por.”
Mama Mirla ta sigur ku Cerilio lo logra na Estádos Unídos. El a lanta tur su yunan asina ku nan por logra tur kaminda. “Nos a eduká nos yunan independiente pa nan por ta fuerte pa dil ku tur kos den bida. Emoshonalmente su despedida ta duru pa nos. Pero mi ta kontentu p’e. Si bo ta trankil ora bo laga bo yu bai e ta bai enfrentá su karera ku un kurason sosegá. Cerilio ta un ehèmpel pa hóbennan riba e isla.”
Outor: Belkis Osepa


text:
KRALENDIJK – Boneiru ta hala rosea aliviá despues di anunsio di distributor di elektrisidt WEB ku no tin mester deskonektá koriente mas. Por lo pronto ta garantisá suministro di koriente, despues di e blackout total djasabra último. Direktor finansiero Albert Schoonderbeek ta papia di un akshon intenshonaal pa hasi daño na e ret di koriente.
Anteriormente e chèns tabata grandi ku lo e isla lo a keda sigur ocho ora sin koriente djadumingu. E tempu tabata nesesario pa hasi trabounan di reparashon na e kabelnan dañá di e ret di koriente. Djasabra marduga Boneiru a lanta spantá despues di e blackout ku a dura te lat parti mainta. E interupshon di koriente ta okashoná pa daño na e kabel prinsipal ku ta transportá koriente.
Akshon intenshonal
WEB ta tuma e kaso hopi na serio. Ya polis ta hasiendo investigashon. Ya e kompania a duna di konosé ku posiblemente tin kuestion di sabotahe. Schoonderbeek: “A hasi hopi esfuerso pa kometé daño na e ret. Ta un akshon intenshonal, un destrukshon no ta bai dje leu manera loke a sosodé.
Produsente di energia ContourGlobaal i WEB tabatin miedu ku tambe e di dos kabel di alta tenshon a sufri daño serio. E di dos kabel ta e back-up pa suministrá koriente na e isla. Awor a hasi trabou di reparashon na tur dos kabel den fase i a remplasá e partinan dañá sin ku mester a kita koriente.
Konosementu
Schoonderbeek ta informá ku a usa kandela pa e destrukshon. WEB no ke adelantá riba e resultadonan di e investigashon di polis. Si ta klaro ku e malechornan a hasi hopi esfuerso pa kometé e daño. E suseso a sosodé nort di e anterior plantashi Karpata. E kabelnan en kuestion ta algun meter bou di tera kantu di un kaminda di tera den un kondishon deplorabel. E kabelnan ta kore di e planta di elektrisidat nobo di ContourGlobal, pasa Ser’i Sùit pa bai Playa. E malechornan tabata sa unda e kabelnan ta i mester a koba pa yega na nan.
Segun WEB no por eskluí e posiblidat ku nan tabatin konosementu di e kabelnan. Schoonderbeek: “Konosementu tabata esenshal, pasobra bo mester sa unda e ruta di e kabelnan ta kore.” Tambe Roy Silberie, mènedjer di e kompania di maneho di WEB ta konvensí. “E tabata sa unda hasi mas daño. Nos ta papia di un kabel ku ta e ader prinsipal pa suministrá henter Boneiru ku koriente.” Schoonderbeek: “Esaki no ta hasi daño na WEB só, pero henter komunidat boneriano. Mi ta spera ku nan ta konsiente di e impakto. Niun hende no ta gana nada ku loke a pasa.”
Outor Belkis Osepa


text:
Asuntu Sivil ta prolongá orario pa siudadano ku no a haña karchi di vota te ku 21:00 di anochi na su ofisina. Esaki ta nifiká ku siudadano ku no a a haña karchi di vota na kas, por pasa tuma esaki djaluna 18 di mart i djamars 19 di mart di 09:00 te 21:00 or. Dia di elekshon, esta 20 di mart awor, tur hende ku no a haña nan karchi di vota na kas por pasa buska esaki na Passangrahan di 09:00 di mainta te 20:30 di anochi. Por tin vários motibu pakiko un hende no a haña su karchi di vota. Kisas e persona no tin brivenbùs na su kas òf el a muda sin ku el a kambia su adrès na Registro Sivil.
POR BUSKA DUPLIKADO KARCHI DI VOTA TE DJAMARS 12:00 OR
Tuma nota ku hende ku a pèrdè nan karchi di vota i ke haña un kopia por pasa tuma esaki te djamars 12:00 or na Registro Sivil. Despues di djamars 19 di mart 12:00 or no ta posibel pa pasa buska un duplikado.
Tur siudadano ku no a haña karchi di vota òf a pèrdè nan karchi di vota por akudí na Registro Sivil, Kaya Neerlandia 40. Pasa tuma bo karchi di vota pa dia 20 di mart awor bo por bai vota.


text:
ORANJESTAD: – Manera anuncia anteriormente, Minister di Husticia Arthur Dowers tabatin riba su agenda pa diaranson un reunion cu tur “stakeholder” envolvi den Maneho di Adiccion, cual cartera tambe ta cay bao di su ministerio pa e periodo di gobernacion 2013-2017.
Minister Dowers a invita, ademas di e gremionan activo den tur area y disciplina di rehabilitacion, tratamento, resocialisacion, etc. di adictonan, tambe Cuerpo Policial, Serlimar, DOW y City Inspector.
Tur e gremionan invita tin e posibilidad y capacidad pa interna y/of atende cu personanan adicto, Minister Dowers a bisa. E otro organisacionnan ta forma parti di e sistema di apoyo (support system) den e lucha contra adiccion, el a añadi.
E mandatario a splica cu e meta principal di e encuentro tabata pa combersa tocante e acercamento y maneho pa cu adictonan ambulante (choller) cu lo wordo aplica na 2015. Minister Dowers a subraya cu lo traha mas proactivo compara; e ta kere den y boga pa tur e organisacionnan uni forsa, coopera y traha hunto pa asina aumenta e posibilidadnan pa e adictonan por wordo interna y haya e cuido adecua.
E beneficio grandi di trahamento hunto ta cu lo por yega na un bon reparticion di e tareanan y peso di e trabao, segun Minister Dowers. El a splica cu hunto lo traha na un forma multidisciplinario, unda cu lo por bin mas specialisacion den e tipo di tratamentonan cu ta wordo ofreci y por amplia e servicionan specialisa di acuerdo na e necesidadnan di e diferente tiponan di pashent.
Minister Dowers a splica cu tambe lo bay atende cu e situacion di desperdicio y sushi den centro di ciudad, como cu a bin nota cu tin un grupo chikito di comerciante cu ta na e rais di e problemanan existente. El a bisa cu lo bin cu un maneho specifico pa sushi y cu comerciantenan den e area lo wordo informa di e maneho aki. E titular di husticia a bisa cu esunnan cu tuma e decision di no mantene nan mes na loke ta keda palabra lo ricibi procesverbaal cu un boet considerabel.
Den e temporada nos dilanti lo bin un limpiesa grandi, lo acerca adictonan ambulante pa acepta di bay den tratamento boluntariamente y lo traha riba interna esunnan cu no ta scoge pa tuma un tratamento pero ta sigui causa molester riba caya pa medio di “onder curatelestelling”. Minister Dowers a bisa cu ademas lo percura tambe pa intervencion pa e personanan cu tin mas bien un malesa sikiatrico cu a causa y conduci na nan drogadiccion, unda cu lo busca pa interna nan pa nan haya e tratamento y guia adecua.
Minister Arthur Dowers ta pidi pa tur hende duna di nan banda y contribui na e trabao cu mester wordo haci pa tin e miho resultadonan na beneficio di henter comunidad di Aruba.


text:
Pronóstiko di tempu pa Kòrsou i bisindario bálido te djasabra mainta 06:00 o.l., 02 di òktober 2021.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 02 di òktober 2021.
Kompilá: djabièrnè 01 di òktober 2021, 05:00 o.l. (09:00 UTC).
Tempu: Parsialmente te hopi nublá ku algun áwaseru ku posibel welek i bos.
Temperatura máksimo lo alkansá 32ºC i temperatura mínimo 26ºC.
Solo ta sali 06:25 i ta baha 18:26 o.l.
Bientu: Generalmente ost i suak te moderá; forsa 2 te 3 (7 te 19 km/ora, 4 te 10 nudo). Durante posibel áwaseru, moderá te posiblemente basta fuerte; forsa 4 te 5 (20 te 39 km/ora, 11 te 21 nudo).
Situashon general: Durante di próksimo dianan kondishon atmosfériko lo ta faborabel pa desaroyo di algun nubia riba nos region. Algun di e nubianan aki por generá momentunan di áwaseru riba nos isla. Tambe tin e posibilidat ku bos por zona. Mas aleu, ta antisipá ku e fluho di bientu lo oumentá gradualmente den transkurso di awe.
Kondishon di laman: Generalmente trankil ku altura di ola di mas o ménos 1 meter (3 pia). Temporalmente por tin algu di resake na kosta nort i ost di Kòrsou.
Sistemanan signifikante di wer tropikal: Orkan Sam ta sigui avansá komo un orkan fuerte den direkshon nortwèst riba laman Atlántiko. E siklon tropikal aki no ta un menasa pa Kòrsou.
Fenómeno spesial: Ningun.
Perspektiva te djadumingu mainta: Parsialmente te hopi nublá ku áwaseru.
Meteorólogo: Abraham.